text:
Hálvdagsseminar um vaksnamannalæring og førleikamenning í Føroyum
Røða hjá Jenis av Rana, landsstýrismanni, tá hann setti hálvdagsseminar um vaksnamannalæring og førleikamenning í Føroyum á Hotel Hafnia í dag. NVL (Norðurlendskt Netverk fyri Vaksnamannalæring) og Yrkisdepilin skipaðu fyri hesum seminari, hvørs endamál er at varpa ljós á møguleikar og kunna um umstøður hjá ófaklærdum í Føroyum at taka eina útbúgving ella verða førleikament, umframt at geva eina støðumynd av, hvar vit eru stødd í vaksnamannaútbúgvingarhøpi.
Góðan morgun øll somul
Fyri nøkrum mánaðum síðani legði Búskaparráðið fram frágreiðing, sum setti orð og tøl á stóru avbjóðingina, sum stendur fyri framman at tryggja, at vit hava nóg nógv skikkað starvsfólk til nógvu og fjølbroyttu størvini, eitt nú á heilsu- og trivnaðarøkinum.
Somuleiðis lýsti frágreiðingin tørvin á arbeiðsmegi við hollum fakligum førleikum innan onnur yrki bæði á sjógvi og á landi– m.a. innan byggivinnuna.
Ikki tí at vit ikki vistu um hesa avbjóðing – men tað er neyðugt og rætt, at vit hava hagtøl, sum staðfesta tað, sum vit øll hava varhugan av og tosa um.
Vit mugu seta inn á fleiri mótum fyri at møta avbjóðingini. Og tað havi eg, sum landstýrismaður í útbúgvingarmálum, leingi lagt lunnar undir, við m.a á komandi fíggjarlóg at raðfesta útbúgving av fleiri starvsfólkum til økini hægri.
Á eldraumsorganarøkinum er stórur tørvur á dugnaligum fólki. Har eru longu nógv starvsfólk, sum hvønn dag spenna seg út, fyri at linna um og geva okkara eldru borgarum ein góðan gerandisdag.
Men hendurnar eru ov fáar. Tí fara vit at geva teimum, sum hava lagt rygg til at byggja eldraumsorganina upp, og sum hava arbeitt innan yrkið í fleiri ár, høvi og rætt til at førleikamenna seg. Hetta inniber at fáa teir førleikar, sum eru mentir yvir eitt langt arbeiðslív, mettar – eisini so at starvstreytir og løn kunnu fylgja við tíðini.
Endamálið er at tryggja, at drúgvar arbeiðsroyndir og royndir verða viðurkendar í einari føreikagevandi útbúgvingarskipan.
Tílík skipan tænir bæði tí einstaka starvsfólkinum, brúkarunum og allari samfelagsskipan okkara. Samlaði førleikin innan starvsøkini verður mentur, umframt at vit skapa størri virðing og áhuga fyri ymisku starvsøkjunum.
Við støði í lógini um førleikameting frá 2014 og kunngerðini frá 2018 ber til hjá vaksnum, sum ynskja sær prógv innan yrkið tey arbeiða í, at verða førleikamett, og á tann hátt fáa stytt um útbúgvingartíðina. Skjøtul er settur á, men vit fara at skunda undir ferðina.
Vegleiðarastovan er sett á stovn at stuðla undir tilgongdina, og útbúgvingarstovnarnir streingja á at gerast dugnaligari at førleikameta. Vit eiga øll at samstarva og verða við í tilgongdini at skipa økið, bæði Yrkisdepilin, Uttanríkis- og mentamálaráðið, partarnir á arbeiðsmarknaðinum, útbúgvingarverkið og aðrir viðkomandi myndugleikar á økinum.
Í hesum sambandi rann fram fyri meg eitt hugtakið um, at tann, sum heldur, at hann er liðugt útbúgvin, er kanska meira liðugur enn útbúgvin.
Sum samfelag skulu vit geva øllum ein møguleika at leggja afturat sínum førleikum, so vit í felag verða betri til at lyfta tær uppgávur, sum samfelagið til eina og hvørja tíð hevur tørv á.
Tá ið dagurin er av, hava vit uttan iva fingið innlit í hópin av møguleikum, sum kunnu hjálpa okkum at fáa ferð á førleikameting, førleikamenning og vaksnamannalæru.
Takk fyri.


c: text/html

text:
Heiti: Heimsmál 7: Burðardygg orka
Málbólkur: Miðdeild
Áðrenn farið verður í holt við tey einstøku heimsmálini, er tað ein fyrimunur at hava verið í gjøgnum hetta:
00 Undirvísingargongd: Um tey 17 heimsmálini - Inngangur
Hvørt av teimum 17 heimsmálunum er sera umfatandi og tí ber sjálvsagt ikki til at fara í djúpdina í øllum í einum skúlaári. Undirvísingongdirnar eru tí bygdar upp við einari INNFØRSLU og einum FRAMHALDI. Um ætlanin er at næmingarnir bara skulu fáa eitt hampiligt innlit í eitt mál, er nóg mikið við INNFØRSLUNI, sum er mett til at taka 2x45 min. So kann verða farið víðari til næsta mál. Um valt verður at fara meira í dýpdina, kann verða farið til FRAMHALD, sum er eitt savn við nøkrum uppskotum.
INNFØRSLA (1-3): 2 UNDIRVÍSINGARTÍMAR Á 45 MIN
Uppskot: nýt til dømis Cooperative Learning (CL) hættir, sum “leiklutalesing” (CL) ella “duettlesing” (CL). (10 min)
Spurningarnir niðanfyri 1-10 eru gjørdir soleiðis, at svarið finst í tekstinum:7 Burðardygg orka í somu røð sum spurningarnir. Næmingarnir svara spurningunum skrivliga. Um næmingarnir eisini skriva spurningarnar niður, er størri møguleiki fyri, at spurningarnir verða skiltir. Næmingarnir kunnu arbeiða saman t.d. tveir og tveir at finna svarini og tosa saman um tey. Men hvør næmingur skal skriva alt.
At svara spurningum skrivliga er sjálvandi bara ein møguleiki av fleiri. Sum variatión kunnu CL strukturar, sum Dupultsirklar (CL), Orðið runt (CL) verða nýttir,
Er tíð til tað, kanst tú royna vitanina Kahoot spurningar til Heimsmál 7: Burðardygg orka (15 min)
Tá ið næmingarnir hava verið í gjøgnum 1 og 2 og hava fingið eina hóming um, hvat heimsmálið snýr seg um, ber til at fara fara eitt sindur djúpri inn í evnið, sí niðanfyri.
Byrja við hugaroki (10 min)
Orðaskifti í bólkum (20 min)
Til ber at nýta CL hættir sum Dupultsirklar (CL) , Borðið runt (CL), Uppskot um spurningar at viðgera í bólkunum at velja burtur úr soleiðis, sum tað passar í mun til tíðina, ið er sett av. Spurningarnir eru settir út frá ymiskum sjónarhornum sum “persónliga støðið”, “lokalt” osfr.
Leita eisini á netinum eftir svarum.
1. Persónliga støðið: týdningurin fyri teg og tíni nærmastu
- Til hvat og nær brúkar tú orku í gerandisdegnum?
- Er brúkta orkan burðardygg?
2. Lokalt: grannalagið, vinnulív, arbeiðspláss, skúli, kommuna
- Hvussu og hvør tryggjar at at øll hava orku?
- Hvussu týdningarmikið er við orku í gerandisdegnum?
- Hvussu var við orku fyrr í tíðini?
3. Landið: Lógir, landsstýri, Løgting
- Hvat hevur rein og burðardygg orka at týða fyri Føroyar?
- Hvønn leiklut hevur landið í hesum?
4. Norðurlond: grannar okkara
- Hvussu er við burðardyggari orku hjá grannum okkara?
5 .Vesturheimurin (Vesturevropa og USA)
- Hvussu er við reinari burðardyggari orku í Evropa?
6. Heimurin:
- Hvussu er við burðardyggari orku úti í heimi?
- Kanna eitt land, har orkutrot er
- Kanna eitt land, har eingin burðardygg orka er
7. Samfelagið
- Hvat hevur burðardygg orka at siga fyri samfelagið?
8. Umhvørvið
- Hvat hevur burðardygg orka at siga fyri umhvørvið?
9. Búskapur
- Hvat hevur burðardygg orka at siga fyri búskapin?
10. Undirmálini
- Tosa um undirmálini, sí niðast í: 7 Burðardygg orka
Er tíð til tað, kanst tú royna vitanina Kahoot spurningar til Heimsmál 7: Burðardygg orka (15 min)
(INNFØRSLA ENDAÐ)
Heimsins bestu tíðindi
Orðaskifti
Ítøkilig átøk
Undirvísingarmiðlar og amboð
Arbeiðshættir
Endurtøka: Far gjøgnum øll heimsmálini (20 min)
Ein undirvísingargongd er gjørd til hvørt heimsmál. Trýst á ímyndinar fyri at síggja undirvísingargongdinar til ávísu heimsmálini.
Undirvísingargongd - Inngangur
17 heimsmál fyri burðardygga menning

robotstxt: allowed

filter: keep


text:
Koyrdi ein túr kl. 06:00 í morgun og fór ein rundtúr í Klaksvík og tað er øgiliga hált og glerstoytt runt alla Klaksvíkingina.
Gravmaskinurnar hjá Klaksvíkar Kommunu eru úti og grava og eisini verður salta, men vegirnir eru sera hálir og tað sirmar eisini og tískil er illa koyrandi.
Eg fór niðan eftir Biskostøbrekkuna, komin næstan niðan á Garðavegin, so kláraði bilurin ikki longur og eg gleið spakuliga oman eftir alla brekkuna og endaði aftur á N.P.Gøtu og tíbetur vóru ongir bilar á vegnum, so einki hendi.
So ansa tykkum sera væl í ferðsluni í morgun.
Tá ið so hált er í Klaksvík, so er eisini hált runt Føroya land, so bilførarar runt landi, ansi tykkum.


text:
1877 - J.A. Arge avgerð at hann skal virka fyri at fáa skipað grótvirksemi.
1900 - J.A. Arge fer eina kanningarferð til Noregs, Svøríki og Danmarkar fyri at hyggja at hvussu grótvirksemi verður skipað.
1909 - 8. September verður fundur hildin í "teatersalen", hetta fyri at kanna møguleikan fyri "udvikling af en stenindustri på Færøerne".
1911 - Í September er J.A. Arge við ein stórum tali av basaltprøvum, bæði poleraðum, men eisini ópoleraðum, á Christiansborg Slots Arbejdsplads. Har var hópin av arkitektum og eisini Justitsminister Bulow. Her verður avtalað av royna at skaffa fígging til eina størri kanning av føroyskum basalti.
Her verður samstundis kannað styrki, slitstyrki o.s.v. av hesum prøvum.
-
Miðal vektfyllan er 2,86
-
Miðal “trykstyrke” er 2128 kg. pr. kvadratcm. (til samanberingar er Allinge Granit millum 2047 og 2487 kg. - meðan svensk Granit er 1412 og 1926 kg.)
-
Miðal “modstand mod slid” d.v.s. prøvestykkets højdetab under forsøget. 1,85 mm. (til samanberingar liggur Allinge Granit millum 0,4 og 0,8 mm.
Samstundis vóru royndir gjørdar av føroyskum basalti, ið eru komnir til Danmarkar nøkur ár framanundan.
-
Miðal vektfyllan er 2,99
-
Miðal “trykstyrke” er 3220 kg. pr. kvadratcm.
-
Miðal “modstand mod slid” d.v.s. prøvestykkets højdetab under forsøget. 1,26 mm.
Grótið til hesar prøvar er tikið tætt við gamla hospital í Tórshavn.
1912 - Akademisk Architektforening fekk játtað 4.000,- á finansloven í 1912 til at gera eina kanningarferð til Føroya fyri at hyggja at møguleikunum og at skriva eina frágreiðing um møguligt grótvirksemi og útflutning av hesum úr Føroyum.
Á ferðini til Føroya vóru, arkitekt Emil Jørgensen, Stenhuggermester Constantin Olsen og borgmester H.C.V. Møller. Fleiri basaltprøvar, bæði tilhøgdir, men eisini ráir vóru sendir til Danmarkar til víðari kanningar.
1915 - J.A. Arge hevur høgt til trapputrin, ið verða leveraði til Kristiansborg slot. Talan er um tvær trappur sum ganga upp til teir báðar tingsalirnar.
1926 - Lars Larsen verður sendur til Føroya av eini nevnd, sett av donsku stjórnini at kanna líkindini fyri grótídnaði í Føroyum.
1928 - Lars Larsen fer til Týsklands og Svøríki at fáa roynt at skorið føroyskt grót til plátur. Teir eru sera væl nøgdir við úrslitini.
1929 - Føroya Grótvirki verður stovnað. Virkið var sett á stovn í november, við 25.000,- í eginpeningi. Nevndin er sett saman av "amtslæge Heerup", "apoteker Djurhuus" og "S.Z. Arge. Hesin seinast nevndi er sonur J.A. Arge. J.A. Arge verður mettur at verða tann sum hevur slóða fyri at hetta virkið er sett á stovn.
1931 - 26. Februar andaðist Jacob Andreas Arge, 77 ára gamal.
1948 - Føroya Mekaniski Grótídnaður verður stovnaður á várið. Stovnarir eru Hans Vilhelm Simonsen, keypmaður, Kjartan Mohr, stjóri, C. O. Jensen, stjóri, Lars Larsen, steinhøggarameistari, Mogens Lützen, keypmaður og Jens Pauli av Reyni, allir úr Havn.
Løgtingið hevur játtað 125.000,- sum garantipening. 57.000,- eru teknaðir, men minst 50.000,- skulu teknast afturat og teir verða bjóðaðir út í apríl mánaði.
1951 - 1. Juni verður innbjóðing til at seta pening í virkið fyri at hækka partapeningin (100.000,-) Hetta fyri at fáa játtað størri lán frá fíggingarstovnum til íløgur av maskinum.
1953 - 1. Juni verður aftur bjóða til tekning av nýggjum partapeningi. Talan er um slakar 100.000,-.
1955 - Eini 10-15 tons av Oceanit verða send til Danmarkar fyri at royna at smelta, hetta fyri at kanna um hetta kann brúkast til bjálving. Sum til dømis í rockwool. Hetta grótslagið, Oceanit verður at kallað bara funnið í norðara parti at Streymoynni og Eysturoynni.
1959 - Føroya Mekaniski Grótídnaður selur fyri 70.000,- í gravsteinum.
1960 - Á Føroya Mekaniska Grótídnaði arbeiða á summri 1960, 8 mans.
1961 - Byrja verður at bróta grót á Boðanesi.
1967 - Á várið verður minnisvarðin í Porkeri avdúkaður. Minnisvarðin er ein 6 metur høg súla. 2 metur breið í neðra og 0,9 metur breið í erva, laga av høgdum gróti. 2.500 steinar tilsamans. Á stabbum rundanum eru grótplátur, har í nøvnini og hvussu teir eru farnir, graverað niðurí. Arbeiðið byrjaði í mai 1965. Sigmund Djurhuus hevur staðið fyri arbeiðinum. Arbeiðstekningina hevur Morell-Nielsen gjørt eftir uppskoti frá minnisvarðanevndini. Willian Smith hevur gjørt tekningarnar til myndirnar á grótplátunum, sum Føroya Mekaniski Verkstaður hevur gjørt.
1978 - Í Desember verður minnisvarði yvir sjólætnar reistur í Skálavík. Minnisvarðin er gjørdur á Grótvirkinum í Havn. Hann ímyndar ein bát við stevninum vendum úteftir. Sjálvur báturin er avmyndaður sum eitt bátasegl.
1980 - Føroya Mekaniski Grótídnaður hevur 200.000,- í halli.
1981 - Føroya Mekaniski Grótídnaður hevur 600.000,- í halli. Nýggjar maskinur verða keyptar fyri uml. 1 millión. Eisini verða nýggj hús bygd.
Sølan vaks í 81 og 82 frá 400.000,- til 1.300.000,-. Men samstundis hækka útreiðslurnar frá 400.000,- upp í 2.000.000,- sama tíðarskeið.
Grótvirkið verður útbygt fyri uml. 1.700.000,- (maskinur og 1 bygningur)
10 fólk í arbeiði.
1982 - Føroya Mekaniski Grótídnaður hevur 900.000,- í halli.
1983 - Føroya Brunatrygging skal hava ein ordra uppá uml. 2.000.000,-
1984 - Føroya Mekaniski Grótídnaður verður lýstur til sølu. Faroe Stone keypir virkið.
1985 - Faroe Stone fær boð frá Ídnaðargrunninum um at steðga arbeiðinum, tí at teir kunnu ikki góðtaka søluna.
1991 - Faroe Stone flytir frá Yvuri við Strond niðan á Sandvíkarhjalla.
1995 - Minnisvarði úti í Hesti, Árni Ziska hevur tilevnað minnisvarðan úr føroyskum basalti. Minnisvarðin verður avdúkaður í november mánaði.


text:
Okkara einasta føroyska marathon, Atlantic Airways Tórshavn Marathon 2018, var tann 3.juni. Í ár var metluttøka og alt tiltakið gekk væl. Tað hevur kravt hart arbeiðið, bæði av marathonbólkinum, mannaður við limum úr felagnum, sum sjálvboðin hava arbeitt í næstan eitt ár, fyri at fáa alt at ganga upp og eisini av øðrum góðum kreftum. Eitt er okkara egni arbeiðsinnsatsur – og eitt annað eru allir okkara stuðlar. Uttan stuðlar, hevði tað als ikki borið til og vit takka so hjartaliga fyri allan stuðulin.
Atlantic Airways, sum er høvuðsstuðul.
Marine Harvest, sum borðreiddi við leskiligari laksamáltíð.
Krabbameinsfelagið, fyri gott samstarv.
P/F Leif Mohr og LM-Electric, sum lótu stuðulsupphæddina til rutumetið. Í ár settu fremsta kvinna og maður nýtt rutumet.
Føroya Bjór, sum bjóðaðu vatn í startposarnar og við málstrikuna, og øl niðri á Perlutorginum.
MBM, sum lat FIT og kakao til rennararnar við málstrikuna.
P/F Poul Michelsen, sum lat fruktina.
Tórshavnar Kommuna, Landsverk og Politi, sum er ein týðandi viðspælari, og góð í ráðum, so alt er í tryggum hondum.
Visit Faroe Islands, sum letur stuðulsupphædd.
Jógvan Weihe, sum lat ruskíløtini
Raw-bite, ið var latið øllum í startposunum.
Føroya Prent, fyri prentaðu start nummurini.
Formula, sum er klokkustuðul.
Musikkskúlin, sum við musikspírunum undirhelt á Vaglinum.
Boðanesheimið, sum aftur í ár fingu búð- og starvsfólkini út at stuðla, tá rennarahópurin rann framvið Strond.
Rynkeby súkklarar, sum settu dám á úti á rutuni, við at súkkla aftur og fram í eyðkendu, gulu búnunum.
Bragdarkvinnur, sum bakaðu góðar føroyskar skuffukøkur, sum imponeraðu útlendingarnar.
Og allir okkara góðu limir, sum eru fúsir at hjálpa til.
Túsund takk fyri øll somul 🙂


text:
Útnorðurráðið
Útnorðurráðið er tingmannasamstarvsnevnd hjá Íslandi, Grønlandi og Føroyum. Ráðið hevur samstarvsavtalu við Norðurlandaráðið, men er ikki partur av felags norðurlendska samstarvinum. Útnorðurráðið ger útgreiningar og tilráðingar í málum, sum hava týdning fyri londini í Útnorðri.
Uppskot hevur verið frammi um at skipa útnorðursamstarvið við einum ráðharraráði, men hetta hevur ikki vunnið frama enn. Ráðharrar í útnorðri, eisini stjórnarleiðarar, hittast javnan í sambandi við virksemið hjá Útnorðurráðnum. Samstarvsráðharrarnir í Grønlandi, Íslandi og Føroyum hava gjørt avtalu um at vera formligt bindilið millum ráðið og stjórnirnar. Ráðið samstarvar eisini við Evropatingið og við Standing Committee of Parliamentarians of the Arctic Region (SCPAR). Søkt er eisini um eygleiðarastøðu í Arktiska ráðnum.


text:
Huglagið
Undirvísingarumhvørvið hevur stóran týdning, skulu vit tryggja, at næmingarnir skilja mannarættindi og ábyrgd. Tað, næmingarnir uppliva í flokkinum, skal vísa tey virðir og teir hugburðir, sum eru grundarlagið undir barnarættindunum. Tað er besti mátin at menna tilvitanina um, at rættindi og ábyrgd ikki bara eru abstrakt hugtøk, men ein liviháttur.
Tí er tað týdningarmikið, at næmingarnir:
- ikki bara læra um virðing, men at teir eisini uppliva virðing í flokkinum.
- ikki bara læra um ábyrgd, men uppliva at hava ábyrgd í gerandisdegnum í skúlanum.
- ikki bara fáa at vita, at tey skulu vísa tolsemi, men eisini uppliva, at ymisleiki verður virðismettur og virdur.
Tað er týdningarmikið, at huglagið í flokkinum er soleiðis at:
- íkastið hjá øllum næmingunum verður virt
- tað fremur talufrælsi
- tað eggjar næmingunum at vera virknar
Sum liður í hesum kunnu reglur gerast fyri, hvussu næmingarnir fara við hvørjum øðrum í flokkinum.
Floksvisjónir
Í eini undirvísingargongd um barnarættindi er tað eitt gott hugskot, at lærarin og næmingarnir saman kanna, hvat virði og hvønn týdning tað hevur, at flokshøli verður eitt stað við rættvísi fyri øll. Gerið møguliga nakrar reglur, sum næmingarnir halda, kunna skapa eitt slíkt stað. Ansa eftir at reglurnar endurspegla grundreglur, sum eru galdandi bæði fyri lærarar og næmingar.
Byrja t.d. við einum hugaroki við støði í spurninginum:
- Hvat kunnu vit gera í flokkinum at tryggja, at øll fáa rættvísa viðferð?
Tá ið hugarokið er liðugt, kunnu næmingarnir í smáum bólkum orða, hvørjar grundreglur teir vilja hava at galda fyri flokkin. Síðan kann hvør bólkur greiða hinum frá, hvat tey hava tosað um. Flokkurin kann so saman royna at seta upp felags reglur um, hvusssu næmingarnir skulu bera seg at móti hvørjum øðrum í flokkinum. Næmingarnir kunnu skriva reglurnar á eitt uppslag, sum kann hanga í flokshølinum, so øll minnast til, at reglurnar skulu haldast.
Dømi um floksvisjón:
- Øll í flokkinum skulu verða rættvíst og virðiliga viðfarin.
- Vit royna at hjálpa og stuðla hvørjum øðrum bæði í undirvísingini og í frítíðini.
- Vit góðtaka, at vit eru ymisk.
- Vit royna at síggja til, at øll kenna seg væl og vird í flokkinum, t.d verður eingin hildin uttan fyri spæl og annað virksemi.
Barna- og mannarættindi við atliti at lærugreinum
Undirvísingin í barna- og mannarættindunum kann leggjast til rættis fyri seg ella sum ein tvørfaklig gongd. Rættindini eru í størri ella minni mun viðkomandi evni í fleiri av lærugreinunum í fólkaskúlanum. Snýr tað seg um eina drúgva undirvísingargongd, so er upplagt at arbeitt verður tvørfakliga. Ein fyrimunur við tí er, at næmingarnir læra at síggja ein samanhang, og síggja, at undirvísingin í barnarættindum ikki er ein lærugrein, men ein máti at síggja heimin uppá.
Føroyskt/Danskt
Undirvísingin í barna- og mannarættindum eru viðkomandi í føroysktundirvísingini, har næmingarnir við munnligari og skriftligari framløgu kunnu menna persónligan og mentanarligan samleika sambært endamálið í føroyskum §?. Til dømis verður úrslitið av at arbeiða við etiska og moralska virðisgrundarlagnum í barna- og mannarættindinum, at næmingarnir hugsa um, hvørja ábyrgd og hvørjar skyldur rættindini bera í sær, og hvussu rættindini koma til sjóndar í flokkinum.
Samfelagsfak
Í samfelagsfaki er arbeiðið við barnarættindum serliga viðkomandi í sambandi við ta altjóða lóggávu um rættindi, sum bindur lond til at tryggja rættindini hjá borgarunum. Næmingarnir kunnu ogna sær vitan um støður, har mannarættindi verða brotin og um hvørjir trupulleikar kunnu gera, at mannarættindini ikki verða vird. Har afturat kunnu næmimgarnir fáa innlit í, hvørjar møguleikar borgararnir í einum fólkaræði hava at ávirka stjórnir og altjóða viðurskifti, og hvussu felagsskapir sum Amnesty International arbeiða til at tryggja borgarans rættindi. Hendan vitan kann vera við til, at næmingarnir menna tilvitsku um søgu og samfelag sambært endamálsorðingina fyri samfelagsfak.
Støddfrøði
Tá ið barna- og mannarættindi verða tikin inn í frálæruna í støddfrøði, uppliva næmingarnir støddfrøðina meira sum eitt amboð, ið kann nýtast til at lýsa samfelagsligar spurningar. Í tí læra næmingarnir, at teir kunnu kanna torgreiddar spurningar við støði í støddfrøðiligum útrokningum, sum sagt verður í endamálsorðingini í støddfrøði §??.
Í undirvísingini kann eitt nú arbeiðast við barna- og mannarættindum við at rokna út hagtøl t.d. hvussu nógva tíð næmingarnir brúka til frítíð, skúla og skyldur ella yvir tørvin hjá menniskjunum á drekkivatni og mati.
Náttúra og tøkni
Barna- og mannarættindi kunnu eisini takast við sum fokusøki í lærugreinini náttúra og tøkni, har næmingarnir kunnu menna seg betur at skilja lívstreytirnar og livikorini í føroyska samfelagnum og í samband við aðrar mentanir, sum eisini er í tráð við endamálið við náttúru og tøkni §?. Barna- og mannarættindini kunnu vera grund undir kanningum av bæði náttúru- og samfelagsviðurskiftum. T.d. kann undirvísingin í náttúru og tøkni savna seg um viðurskifti sum reint drekkivatn, og um hvønn týdning umhvørvið hevur fyri heilsuna.
Kristni
Mannarættindi kunnu takast við í kristnikunnleika í samband við lívsfilosofi og etik, tí evni kann takast við, sum ein áskoðan á etisk prinsipp og moralska praksis. Arbeiðið við mannarættindum kann geva næmingunum innlit í, í hvønn mun eitt alheims virðisgrundarlag sum mannarættindi er nýtiligt ella ynskiligt. Tey fáa har afturat høvi at meta um tann etik og moral, sum mannarættindini byggja á. Í arbeiðinum við barna- og mannanrættindum kunnu ymisk virðir takast við, sum koma fram lutvíst í mannarættindunum og lutvíst í sambandi við aðrar mentanir og annan átrúnað.
Myndlist
Í myndlist kann arbeiðið við mannarættindum takast við sum evni, ið kann berast fram í myndum. Hildið verður, at barna- og mannarættindini appellera til kenslur og hugburð hjá børnum, og tað eggjar teimum til at skapa myndir. Í sambandi við endamálið í myndlist kann evnið styrkja førleikan hjá næmingunum at kommunikera hugskot og týdningar visuelt og seta myndir á hugsanir og kenslur, sum evnið vekur í teimum.
Søga
Arbeiðið við mannarættindum kann integrerast í søguundirvísingina í gjøgnumgongdini av mannarættindarsøguni og umstøðunum viðvíkjandi viðtøkuni av Mannarættindasáttmálanum sum felags reglu í ST fyri at byrgja fyri heimsumfatandi kreppum. Har afturat kann undirvísingin í mannarættindum lýsa livikorini hjá menniskjunum nú á døgum. Mannarættindi eru ein sentralur partur av altjóða leiðreglum, sum binda lond til at tryggja borgarunum grundleggjandi rættindi. Soleiðis eru mannarættindini partur av teimum virðum, sum eru grund undir søguligum hendingum og samfelagsbroytingum. Eftir endamálsorðingini í søgu §? skal áhugi og motivatiónin hjá næmingunum styrkjast í søgufrálæruni. Tað gerst við at geva teimum innlit í, at menniskjuni eru bæði “søguskapað” og “søguskaparar”. Mannarættindini lýsa greitt, hvussu menniskjuni eru myndað av søguni og mynda søguna.
Enskt
Undirvísing í barna- og mannarættindum kann eisini takast við í frálæruni í enskum. Næmingarnir kunnu t.d. arbeiða við “Junior Action” (sí heimasíðu) og har skriva brøv til stjórnir og stjórnarleiðarar á enskum og gera vart við brot á mannarættindini. Har afturat er mongd av tilfari um mannarættindi á enskum, tí tað er altjóðað skylda at halda mannarættindini. Undirvísingin í enskum kann eisini vera við til, at næmingarnar uppliva, at mannarættindi ikki bert eru eitt føroyskt mál, men ein skylda, sum røkkur út um landamørk.
Barnarættindi við atliti at evnum
Tað er møguligt at taka onkur av rættindunum í Barnarættindasáttmálanum í ymiskum sambondum. Her eru nøkur uppskot til, hvussu næmingarnir kunnu arbeiða við nøkrum av greinunum í sáttmálanum.
Børn hava rætt til mat og reint vatn
Virksemi:
- Fáið greiðu á, hvaðani vatnið heima hjá næmingunum kemur. Er tað frá kommunalum vatnverki, úr einum brunni ella líknandi
- Alisfrøðiligar royndir við vatni og kondensering
- Tími í heimkunnleika, har undirvíst verður í, hvussu týdningarmikið reint drekkivatn er í dagligu matgerðini
Børn hava rætt til at vera saman við familjuni ella teimum, sum eru best egnað at ansa eftir teimum
Virksemi:
- Skiftið orð ella lesið um ymisk familjumynstur
- Framsýning av familjumyndum hjá næmingunu
- Gerið ættartalvu
- Samrøða við onkran í familjuni
- Bjóða foreldrum at koma og greiða frá teirra familjumynstri
Børn hava rætt at spæla
Virksemi:
- Skrivi- ella tekniuppgávu um spæl:
1. Hvønn týdning hevur spæl fyri næmingarnar?
2. Hvussu hevði lív teirra verið, um tey ikki kundu spælt?
3. Hví er spæl so týdningarmikið, at tað verður nevnt í Barnarættindasáttmálanum?
- Vísa film um barnaarbeiði og kjak um rættin hjá børnum til spæl. Sí uppskot um filmar í bókmentalistanum.
- Kannið og roknið út, hvussu nógva tíð næmingarnir brúka til spæl.
Børnini hava rætt til sína gudsdýrkan, sína mentan og til at tosa sítt móðurmál
Virksemi:
- Lær tey nøkur grundleggjandi orð í øðrum málum, sum verða tosað í Føroym
- Gjøgnumgang siðvenjur og átrúnaðarliga sannføring hjá ymiskum bólkum
- Vitja átrúnaðarlig støð: kirkjur, moskur, samkomuhús o.s.fr.
- Syngið sangir á málum úr øðrum mentanum
Børn hava rætt til ókeypis skúlagongd
Virksemi:
- Lesa søgur um skúlagongd
- Vitja aðrar skúlar nærindis ella hav samband um alnetið
- Gera eina faldara ella eina framsýning við heitinum “Okkara skúli”
- Hoyra um lond, har skúlagongd ikki er ein mannarættur, eitt nú Bangladesh, Zambia og India.
Børn hava rætt til líka viðferð
Virksemi:
- Lat næmingarnar kjakast í bólkum um, hvat teir halda vera mannamun og bið teir koma við dømum um mannamun. Bólkarnir leggja úrslitið av kjakinum fram í flokkinum. Tey gera í felag ein lista yvir ymisk sløg av mannamuni.
Skiftið orð um, hvat gerast kann til at avmarka mannamun í flokkinum, í skúlanum og kanska eisini í landinum sum heild
Børn hava rætt til at siga sína hugsan
Virksemi:
- Floksins tími, har næmingarnir verða hildnir til at siga sína hugsan um evni sum skúlaútferðir og ábøtur á skúlaplássi
- Spurnarkassi, har næmingarnir kunnu kjakast um evni sum innihaldið í floksins tíma
Børn hava rætt til verju
Virksemi:
- Hugarok um, nær næmingarnir ikki kenna seg vardar í skúlanum
- Kjak um samanhang millum rættin til verju og happing
- Gera eina verkætlan ella floksreglur um happing.
Mannamunur
Næmingarnir kunnu í bólkum lýsa eitt dømi um mannamun, sum einum teirra hevur verið fyri. Hendingin skal verða lýst sum ein standmynd, og allir næmingarnir hava ein leiklut í hendingini. Standmyndin er ein fryst mynd av hendingini, og teir einstøku leikararnir fara í gongd, tá ið ein spyrjari nertur við teir. Við at seta leikararnar í gongd, kann tann, sum spyr, biðja tey siga frá, hvussu tey uppliva støðuna, og hvønn leiklut tey hava í henni.


text:
30.09.2021 Sten Larsen
frá 1. okt til og við 11.okt ber ikki til at biðja um svar uppá kanningar umvegis heimasíðuna. Mælt verður til at ringja um svar. 6. og 8. okt er viðtalan stongd. Við átroðkandi tørv á læknahjálp, verður víst til eina av hinum viðtalunum í læknahúsinum í Gundadali.
03.08.2021 Sten Larsen
Í løtuni ber ikki til at bíleggja tíð umvegis heimasíðuna. Biðast kann um tíð til viðtalu á tlf. 310110 gerandisdagar millum kl 8-12.
28.07.2021 Sten Larsen
Viðtalan er liðug fyri í dag. Hava tygum nú átroðkandi tørv á læknahjálp svarar akut telefonin til kl. 12 á 221638. Frá kl 12 og á Ólavsøku verður víst til læknavaktina á tlf. 1870.
23.07.2021 Jenis av Rana
Vegna summarfrí er viðtalan stongd frá mánadegnum 26. juli. Opið er aftur mánadagin 16. august. Hava tygum átrokandi tørv á læknahjálp og endurnýggjan av reseptum, verður víst til hinar kommulæknarnar í Gundadali. Eftir kl. 16 og í vikuskiftinum er vaktlækni at hitta á telefon 1870. Tað ber ikki til at samskifta um heimasíðuna meðan vit eru burturstødd
12.07.2021 Sten Larsen
Frá 12.-16. juli arbeiðir Dorrit B. Joensen sum vikarur í viðtaluni hjá Sten Larsen. Telefonin svarar sum vant. Teldupostar verða ikki avgreiddir hesar dagar.


text:
Guitarar Merida
Henda verksmiðja framleiðir guitarar fyri fleiri vælkend merkir, eitt nú Epiphone, Ibanez, Washburn og onnur.
Tað sum eyðkennir hesar guitararnar er ein kombination av ótrúligari tónagóðsku og vakurleika. Tað er torført at siga frá um ljóð men hesir guitarar hava eitt “søtt” ljóð og er tað sera hugtakandi og vakurt.
Fyri nøkrum áðrum síðani kom eg fram á ein klassiskan guitara hvar tónin var so sjáldsama góður. Jú, guitarin hevði eitt vælkent navn ella merki, men vitandi at sjálvt navnið ella merki hevur ikki so nógv at siga longur, so havið eg altíð undrast á hvar hesin guitarin varð framleiddur. Tá eg nú royndi teir Merida klassisku guitararnar gekk puslispæli upp…sami klangur, bingo.
T.d. verður sagt um tad eina Merid modelli sum eg fái, undir Wasburn merkinum:


text:
Leikarafelag Føroya
UM LIMAFELAGIÐ
Leikarafelag Føroya er fakfelagið hjá yrkissjónleikarum og yrkislærdum leikhúsfólki í Føroyum. Høvuðsendamálið er at menna føroyska yrkisleiklist og styrkja um støðuna hjá leiklistini í samfelagnum. Eitt av málunum við fakfelagnum er at savna øll tey í eitt felag, sum hava ngið sær útbúgving innan sjónleikarayrkið Tað vil siga ljóð- og ljósteknikarar, leiklistafrøðingar, pallsniðgevar, leikstjórar og sjónlleikarar.
Okkara uppgáva er at umboða limir okkara í sáttmálasamráðingum, veita teimum hjálp og ráð- geving og stuðla teimum í teirra rættindum, umframt at samskifta við útlendsk feløg og altjóða felagskapir á leiklistarliga økinum.
Arbeiðsøkið hjá felagnum er allur yrkissjónleikur, leikstjórn, útvarpsleikir og upplestur, sjónvarpsleikir/- upplestur, lm, leiklistafrøði, undirvísing/skeiðvirksemi, lýsingar, undirhald og annað leikhúsyrki.
Leikarafelag Føroya hevur seinnu árini havt nógv samstarv uttaneftir, eitt nú við felagsskapin Nordic Network for The Performing Arts Saman við hesum felagsskapi hevur Leikarafelagið ment norðurlendsku dramatikaravirðislønina Nordic Drama Train og New Nordic Drama. Leikarafelagið skipar eisini fyri skeiðum fyri limir sínar, umframt readingsfestivalin LeikREAD og New Nordic Drama Í 2016 var Leikarafelagið vertur fyri Nordic Performing Arts Days // Dagarnar 2016.
Limir í Leikarafelagnum arbeiða øll sum fríyrkisfólk innan palllist, eitt nú á Tjóðpalli Føroya, í Kringvarpinum, í føroyskum lmum, umframt at bróðurparturin av limum tess hava stovnsett egin leikfeløg, sum framleiða sjálvstøðugar verkætlanir.
Nevnast kunnu eitt nú Det Ferösche Compagni, TVAZZ, Leikhús Skift, Teatur Grugg, Intime Teater, GUT Productions o o Fleiri limir í Leikarafelagnum eru eisini virknir innan sjónleik, dans og lm í øðrum londum.


text:
Níðingur
Bókadeild Føroya Lærarafelags
- Síður: 292.0
- Útgávuár: 2010
- Upprunamál: enskt
- Innbinding: heft við klaffum
- Rithøvundur: Michelle Paver
- Myndir: Geoff Taylor
- Týðari: Bergur Rasmussen
Besti vinur Torak verður dripin, og Torak fær beinanvegin frænir av, at tað er hin óndi Thiazzi, ið hevur gjørt hetta.
Lesarin fylgir Toraki, meðan hann jagstrar drápsmannin.
Píndur av skuldarkenslu og sorg fylgir Torak slóðini eftir drápsmanninum inn í Døkkaskóg, har Heimsandin gongur í dølunum sum ein maður við krúnhjartarhornum á høvdinum. Men onkur rotinskapur er farin at gera um seg í skóginum, tí at ættirnar eru falnar fyri lygnunum hjá Sálarátararnum.


text:
Norska orkufelagið Equinor hevur nærum ongantíð forvunnið so nógvan pening sum júst nú. Og tað kann felagið ikki minst takka gassframleiðsluni, sum fyritøkan stendur fyri og sum í løtuni alstórur eftirspurningur er eftir fyri methøgan prís.
Og nú íløgur skulu gerast í framtíðina, og norska felagið ynskir at vera bæði svart og grønt, so hevur leiðslan í felagnum júst avgjørt at brúka 100 mia. kr. komandi 10 árini til grøna orkuskiftið. Hetta skal so vera partur av eini ætlan uppá íløgur fyri 350 mia. kr. Tvs. peningur, sum m.a. er forvunnin gjøgnum framleiðslu av olju og gassi skal nú koma grøna orkuskiftinum til hjálpar.
Ikki minst verður her hugsað um at menna tøknina, sum skal vera grundarlagið undir framtíðar grønu orkuni. Fram til 2035 skal Equinor broytast frá at vera veitari av olju og gassi, til at gera eitt orkufelag men framhaldandi byggja á virðini og náttúrugivnu fortreytirnar í Norðsjónum. Hetta skrivar norska heimasíðan E24.
Equinor, sum longu hevur lagt seg eftir at menna og útbyggja vindorkuna til havs, sigur, at møguleikar eru eisini fyri at goyma CO2 í stórum goymslum undir havbotninum.
Samtaksstjórin í Equinor, Anders Opedal og leiðarin fyri nýggjum verkætlanum Henriette Urdrum. Mynd E24
Hetta er tað, sum størsta fyritøkan í Norra ætlar sær at takast við í framíðini. Øll henda risaætlan byggir á fýra bein: Minka um útlátið og útreiðslurnar í olju- og gassframleiðsluni, leggja enn størri dent á havvind, skapa ein marknað fyri vetni (hydrogen) og bjóða fram flutning og goymslu av CO2.
-Okkara endamál er at røkka netto null í útláti í 2050 og gerast tað leiðandi felagið innan grøna orkuskiftið, sigur stjórin Anders Opedal, men leggur aftrat, at hetta megnar felagið ikki einsamalt. Opedel sigur hetta í eini samrøðu við norska blaðið VG.
Equinor fyritøkan hevur broytt navn og logo fleiri ferðir.
Hann sigur, at Equinor skal byggja á tess traditiónir og søgu og tess evni at umseta tøkni til stórar verkætlanir.
-Vit eru longu í gongd við at menna havvind og varandi orku, og so skulu vit eisini megna at flyta og goyma CO2 eins og menna vetni sum nýggj arbeiðsøki sigur samtaksstjórin í Equinor.
Felagið hevur longu leingi ligið á odda í arbeiðinum at menna havvindorku í Norðsjónum. Hetta skal nú mennast meira. Streymurin frá havvindi skal kunna brúkast til at elektrifisera pallar á landgrunninum, sum t.d. Hywind Tampen ella koma frá meginlandinum og flytast út til framleiðandi pallarnar í Norðsjónum. Men ein fortreyt er tann, at netið til havs verður fíggjað og útbygt av Statnett og øðrum sigur felagið.
Equinor hevur áður sagt, at tað ætlar at minka um útlátið við fimm mió. tonsum av CO2 innan 2030, og her er elektrifiseringin mest týðandi amboðið til tess at røkka á mál. Frá 2030 hevur Norra møguleika at økja um sína framleiðsluorku, sum svarar til fimm ferðir meira streym frá havvindi enn tørvur er á landgrunninum. Tá kann havvindur gerast ein týðandi framleiðari av streymi, sum kann nýtast á meginlandinum ella útflytast. Hetta sigur verkætlanarstjórin hjá felagnum Henriette Undrum við VG.
Umframt havvind verður flutningur og goymsla av CO2 eitt av nýggju kjarnuøkjunum hjá Equinor, sum metir, at tað kunnu skipast 10 til 15 CO2 goymslur undir Norðsjónum, sum kunnu nøkta tørvin hjá mongum ídnaðarfyritøkum í Evropa, ið vilja sleppa av við útlátið.
Men tað verður ikki steðgað við hesum báðum menningarøkjunum, havvindi og CO2 goymslu. Equinor fer eisini at menna vetni, sum felagið metir fer at vera ein týðandi orkukelda í framtíðini.
Talan er um kalt blátt vetni, ið byggir á nátúrgass. Bæði ES og Bretland tosa nógv um at brúka vetni í framtíðini. Í løtuni tosar Equinor við kundar í Bretlandi, sum vilja vera partur av vetnismenningini. Eisini stálídnaðurin og aðrir ídnaðarkundar vilja hava vetni. Her er Equinor í eini serstøðu, tí felagið kann bæði framleiða nátúrgass, sum skal nýtast í vetnisframleiðsluni, umframt at goyma CO2 útlátið frá hesi framleiðsluni undir Norðsjónum. Men hetta hevur skund sigur norski stjórin og vísir til, at eisini fleiri onnur lond eru farin at leggja seg á vetnisleiðina. Men fortreytin fyri at alt hetta kann eydnast er, at eisini onnur feløg og fyritøkur og eisini tað almenna vera partur av menningi. Í Norra hava bæði LO og NHO sagt vera vera við. Nú fer so innbjóðingin víðari til aðrar tættir í samfelagnum.


text:
Barnlek – norðurlendsk barnadansistevna í Klaksvík 6-9. Juli 2017
Í seks ár
hava vit vitað, at Sláið Ring í 2017 skuldi skipa fyri norðurlendsku
barnadansistevnuni Barnlek saman við Klaksvíkar dansifelag og Klaksvíkar
kommunu. Tá stevnan, sum verður hildin triðja hvørt ár, var í Skive í Danmark í
2011, heitti leiðslan í Nordlek á Sláið Ring um at hava stevnuna í Føroyum í
2017. Fimm fólk hava mannað stevnunevndina, Rasmus Joensen, sum hevur verið
formaður í landsfelagnum Sláið Ring í nógv ár, Trygvi Samuelsen og Maria
Kristiansdóttir úr Norðstreymoyar dansifelag, sum hava umboðað Føroyar í
Nordlek í nógv ár, og so Brynjálvur Sigurðsson og Birna Jacobsen fyri
Klaksvíkar dansifelag. Tey hava øll arbeitt av øllum alvi í meir enn eitt ár.
Nógv er at
gera til eina slíka stevnu. Hølir skullu fáast til gisting, dans, at eta í, verkstovur
o.a. Søkjast skal um fíggjarligan stuðul úr ymiskum grunnum. Øll kunning, sum
verður løgd á heimasíðuna skal týðast til finskt, tí ikki allir finnarnir, sum
koma, skilja norðurlendskt. Fleiri 100 luftmadrassur skulu vera tøkar. Neyðugt
er at gera skeltir, so útlendingarnir – teir flestu hava ongantíð verið í
Føroyum áður – kunnu finna í býnum. Setan og endahátíð skulu fyrskipast.
Samarittar er eitt krav á slíkum stevnum. Og ikki minst er neyðugt at finna ein
kokk, sum kann gera mat til 600-700 fólk í fleiri dagar. Umframt nógv annað.
Veðrið kann
– sum vit øll vita – bæði bjarga og forkoma einum slíkum tiltaki. Vit vóru sera
heppin í so máta. Loyvi mær at siga, at tað var gott, at tað fór at regna, so
vit máttu brúka plan-b og seta stevnuna inni í badmintonhøllini. Tí alt tiltakið
hevði verið ov langt burtur frá áskoðarunum, um stevnan bleiv sett á
fótbóltsvøllinum í Djúpumýru, sum ætlað. Fríggjadagurin var so framúr til veður,
so dansurin runt í býnum riggaði av tí besta. Tað bleiv aftur neyðugt at brúka
plan-b til dansin í býnum leyðardagin.
Stevnan
byrjaði hósdagin 6. juli, men fyrstu útlendingarnir komu longu sunnudagin 3.
juli. Limir úr Klaksvíkar dansifelag tóku ímóti teimum og vístu teimum til rættis.
Í summar
hava miðlarnir gjørt sera nógv burturúr bæði Oyggjaleikum og føroyskari luttøku
í altjóða hondbóltskapping. Fyri ikki at tala um stór nøvn, sum vera kunngjørd
til allar hesar tónleikafestivalarnar. Alt gott um tað. Haldi kortini, at
Barnlek 2017 kundi fingið størri pláss í miðlunum. Tí hóast vit, sum dansa,
ongan kappast við og onki heiðursmerki vinna, so eru vit minst líka góð umboð
fyri okkara kæra Føroyland, og líka glað og errin fara vit við Merkinum. Tað
merkist best, tá ein slík stevna verður sett og fløggini verða borin inn – tað
rørir hjartastreingirnar hvørja ferð. Ikki
bara hjá okkum føroyingum, men øllum hinum londunum eisini, og tað er
ein stórur heiður – og ábyrgd – at verða biðin at bera flaggið. Tað eru altíð
tvey, sum fylgjast við hvørjum flaggið – merkismaðurin ber flaggið og
flaggvaktin fylgist við honum. Hesin siður er helst komin, áðrenn eitt flagg
bleiv merkið fyri eina tjóð. Í gomlum døgum var eitt flagg stavnhald, tá ein herur
fór í kríggj, og um flaggið fall til jarðar, hevði tú tapt. Tí skuldi flaggvakt
fylgjast við merkismanninum og taka flaggið, um merkismaðurin fall frá.
Havi fleiri
ferðir verið uttanlands og dansað – bæði
á Nordlek og við Eysturoyar dansifelag. Á slíkum ferðum fara vit fleiri ferðir
í føroysk klæðir – sjálvandi, og tá blíva vit so ómetaliga sjónlig – nógv
sjónligari, enn vit geva okkum far um, tí ein tjóðbúni er so serligur.
Hvørja ferð
eg síggi ein tjóðbúna – føroyskan ella útlendskan – hugsi eg um øll tey ymisku
sløgini av hondarbeiði, sum mugu gerast, áðrenn liðugt er. Um vit taka føroysk
klæðir, so skal bindast, vevast, broderast, seymast, bregdast, virkast og
tøvast. Og so skal silvuri pussast, áðrenn klárt er at lata seg í. Onkur omma
ella mamma hevur totast at fáa liðugt og onkur gleðist um at sleppa í eini
klæðir, sum abbi ella omma hevur átt.
Aftur til Barnlek
2017.
Klaksvíkar
kommuna hevur verið okkum beinasom. Umframt at lata okkum skúlar til gisting,
ítróttarhallirnar til mat og dans, kundu luttakararnir á Barnlek svimja ókeypis í
svimjihøllini, nakað sum teir vóru sera glaðir fyri. Klaksvíkin er óivað besta
stað í landinum til slíkt tiltak, tí hallir og skúlar eru í einum trunka, og
tað er stuttur vegur til alt.
Maturin er
eitt stórmál á slíkari stevnu. Avtalað bleiv gjørd við Viljan v/Magna Garðalíð
á Húsum, sum hevur fingið sær flytbaran køk, um at matgerða til stevnuna. Tað
skal nógvur matur gerast til 600 fólk tríggjar ferðir um dagin hvønn dag í fleiri
dagar, so stóri pottur má útá hvønn dag. Men ikki bara tað. Hugsast skal eisini
um vegetarar, og tey, sum stríðast við ovurviðkvæmi, mugu siga frá, so kokkurin
kann gera mat, sum tey kunnu eta.
Tað krevur
góða manning at fáa slíka stevnu at bera til, og ikki ber til hava lønt fólk
til alt. Uml. 300 postar skuldu mannast við sjálvbodnari arbeiðsmegi, sum fyri
tað mesta kom frá dansifeløgunum, men eisini nógv fólk úr norðoyggjum, sum onki
hava við dansin at gera, tóku ein hond í. Stóra takk skulu tit øll hava, tí
annars var ikki møguligt at hava stevnuna. Men tíbetur er onnur løn til enn
tann, sum verður goldin í pengum. Tað er eisini stuttligt, at vera
við, tí væl bar til at fara í býin at hyggja at dansinum bæði fríggjadagin og
leygardagin ímillum arbeiðsuppgávurnar og soleiðis vera eitt sindur á stevnu
samstundis. Og hvør veit, um ikki okkara sjálvbodni innsatsur, tá av tornar,
kann avgera, um føroyskum dansi og fólkadansinum í okkara grannalondum, verður
lív lagað, tá vit, sum nú eru hálvgomul, tagna.
Verkstovur
er fastur táttur á stevnum, sum hesari. Amanda, Durita og Lina úr Klaksvíkar
dansifelagi stóðu fyri hesum partinum. Tað ræður um at finna upp á okkurt, sum
børnini ikki uppliva aðrastaðni, so tær valdu at lata børnini sleppa at tøva
ull og fara á seiðaberg á Kósabrúnni – tað eru tey neyvan sloppin
aðrastaðni. Formaðurin í Klaksvíkar
dansifelag Heini Mohr og aðrir hjálptu til á Kósabrúnni.
Okkurt má
vera til tey hálvvaksnu, har tey fáa frið fyri smábørnum og vaksnum. Í Skálanum
bleiv salurin innrættaður við sofum og øðrum, har tey dansaðu nakað út á
náttina.
Uml. 570 fólk
vóru meldað til stevnuna – 420 útlendingar og 150 føroyingar, sum høvdu valt at
búgva á skúlum – eisini tey í Klaksvík, sum saktans kundu búð heima. Fólkadansarar
eru glaðir amatørar og bæði føroysku og útlendsku børnini hava vant dúgliga til
Barnlek. Her í Føroyum ber saktans til at samla børnini nakrar ferðir at dansa.
So lætt er tað ikki t.d. í Finnlandi ella Grønlandi. Tí máttu tey fáa eitt høli
til venjing, so tey kundu dansa seg saman, tá tey vóru komin til Føroya.
Barnlek var
hildið fyrstu fer í Falun í Svøríki í 1982. Føroyingar vóru við á fyrsta sinni
í Ringsted í 1998. Føroyski hópurin ta ferðina taldi 80 fólk úr Sumba,
Norðstreymi, Eysturoynni og av Sandi. Barnlek verður aftur í 2020 á Gøteborg-
leiðini í Svøríki. Fólkadansurin hevur tann stóra fyrimun, at onki aldursmark
er, og tað ger heldur onki, um onkur dansar skeivt. Tað, sum um ræður á
Barnlek, er at fáa dansigleðina í børnini – onki annað. Heilt smá børn dansaðu
eisini við til framsýningina – eg legði serliga merki til tvær danskar
smágentur uml. 3 og 5 ára gamlar, sum helst vóru systrar. Gleðin lýsti av
teimum. Vit mugu fyri Guds skyld ikki rætta uppá so smá børn – tað kann koma
seinni. Tey skulu bara sleppa at vera glað. Føroyskur dansur/fólkadansur kann
eisini vera pallurin hjá teimum, sum ikki duga ella tíma bólt ella aðra
kapping. Vit skylda teimum at gera eitt stað, har tey kunnu brúka síni evnir og
sleppa at umboða sítt land, hóast tey ikki kappast og vinna heiðursmerkir.
Soleiðis seta vit við, og tað er neyðugt, um dansurin skal yvirliva.
Nú fáast vit
við at rigga av. Tað er altíð gott at koma í gott orð, og vit kunnu koma
dansinum í gott orð – ikki bara við at dansa – men eisini við at ganga væl um,
har vit eru – t.d. nú í Klaksvík. Taka væl upp eftir okkum, gjalda rokningar
til tíðina osv.
Kann ikki lata
vera við at nevna ungu fólkini í Klaksvíkar dansifelag. Tey hava verið ófør til
Barnlek 2017. Stóra takk fyri.
Eg vóni, at
vit kunnu fara til Svøríkis um trý ár við fittum hópi av føroyskum børnum.
Vegna Sláið
Ring, Kathrina Hansen.


text:
Archive for the ‘vitan’ Tag
Uppilagstur bókavørður
Ein dagur sum hesin, tá ið tú leggur frá tær tað, sum hevur verið títt nærum eitt og alt í skjótt 50 ár, er sjálvandi sermerktur fyri meg og tey, sum standa mær næst. Í dag byrjar eitt nýtt lívsskeið; tú skalt sleppa nøkrum og byrja eina nýggja tilveru sum uppilagstur bókavørður. Eg sigi byrja. Er tað ikki heldur talan um ein enda? Tað fer so tíðin at vísa.
Havi upplivað allar broytingarnar
Eg fari her beint nú áðrenn loyst verður at loyva mær at gera støðuna upp.
Líka síðan eg fyrst í 1970’unum byrjaði at lesa til bókavørð, havi eg verið bitin av bókasøvnum og at handfara vitan og vitanarkeldur. Eg byrjaði at arbeiða sum bókavørður í 1978, og hóast eg havi verið burturfrá nakrar ferðir, havi eg arbeitt á Býarbókasavninum í Havn og á Landsbókasavninum í samfull 25 ár í bókasavnsyrkinum. Á Býarbókasavninum var eg eitt skifti barnabókavørður.
Eg eri so gamal í garði, at eg havi upplivað allar tær broytingar, sum ikki minst bókasavnsyrkinum hevur verið fyri. Tað byrjaðihjá mær í eini tíð, tá skrivimaskinan og telefonin vóru høvuðsamboð. Seinni fingu vit fax til samskifti og bíleggingar, og so hildu vit, at nú kundi tøknin ikki mennast stórt meira. Alt sum bókasøvnini áttu varð tá flokkað og skrásett á kortum, sum stóðu í smølum skuffum í bókstava- ella nummarrað.
Tann bókavørður, sum skuldi klára seg, mátti tráðlesa bókina Kilder til litteratursøgning hjá Erland Munch-Petersen, tí so visti tú, hvar man kundi finna bøkur, tíðarrit ella greinir, sum spurt varð eftir. Og Gud náði tann bókavørð, sum ikki kendi Håndbøgernes hvor står det hjá Axel Andersen. Tí har fekst vegleiðing í, hvussu og hvar tú kundi finna upplýsingar um bæði líkt og ólíkt.
Seinni fingu vit atgongd til bókalistarnar hjá fleiri av teimum stóru bókasøvnunum uttanlands á sonevndum microfiche. Hetta vóru plastkort við teldugjørdum mikroteksti, sum skuldi lesast í stórum microfichelesarum, skrumbul, sum vóru til støddar sum eitt køliskáp. Men hetta bøtti munandi um møguleikarnar at læna bøkur frá bókasøvnum uttanlands, tað, sum vit rópa fjarlán ella ILL (Interlibrary loan), og sum hevur so stóran týdning hjá einum lítlum landi, sum liggur so fjarskotið.
Tá internetið kom inn á bókasøvnini
Tann mest spennandi tíðin, eg havi arbeitt sum bókavørður, vóru árini á Landsbókasavninum frá 1994 til 1999. Hesi árini fingu vit teldurnar og internetið, og tað broytti sum kunnugt alt.
Eg var um hetta mundið saman við Kartna Ravnsfjall, bókavørði á Býarbókasavninum, á ráðstevnu í Finlandi um, hvussu bókasøvnini fóru at brúka internetið í sínum kunningarvirksemi. Og har hoyrdi eg á fyrsta sinni um eitt, tey róptu HTML, HyperText Markup Language, sum verður brúkt at forrita heimasíður við, og tað sá eg beinanvegin, at skuldi tú ikki glatast, so var bara eitt at gera, og tað var at læra seg HTML beinanvegin og út í æsir. Eg var eisini við til at gera um ikki tað fyrstu, so eina tað fyrstu føroysku heimasíðuna onkuntíð í seinnu helvt av 1990’unum. So eitt sindur av pioneri hevur man verið. Og eg var ikki lítið errin, tá ið eg í 1996 fekk eina grein um internetið í Føroyum við í kenda online-tíðaritið Ariadne.
Og nú eg eri farin at reypa, kann eg nevna, at eg stílaði fyri, tá ið vit í 1995 fingu føroyskt ISBN, hetta bókatalið, sum verður brúkt av bókasøvnum og í bókasølu um allan heim. Eg vitjaði í hesum sambandi týska tjóðbókasavnið í Berlin, sum hevði umsitingina av ISBN um hendi, so tá var man mitt í verðini. Beint eftir aldarskiftið var eg við í norðurlendskum samstarvi at fáa atgongd til altjóða vísindaligar leitigrunnar og tíðarrit á netinum, tað, sum seinni varð til E-feingi.
Bókasavnsyrkið ikki er eitt kall
Eitt annað, sum hendi hesi árini, var tá ið vit ásannaðu, at bókasavnsyrkið ikki er eitt kall, men ein professjón. Kundin, ikki lánarin ella lesarin, men kundin hevði krav uppá at fáa tænastugóðsku. Eg las bókina Service management eftir svian Richard Normann, og tað var næstan sum at síggja ljósið, tá eg lærdi um hugtøk sum back office og front office, og at er óskil í back office, so verður ikki minni óskil í front office, har bókavørðurin og kundin hittast. Hesin fundurin millum bókavørðin og kundan er avgerandi løtan, sannleikans løta, tá bókavørðurin skal vísa, at hann ella hon eru verd sín hatt. Miseydnast avgerandi løtan, og kundin fær ta uppliving, at hann ella hon ikki hevur við professionell fólk at gera, og at tænastan, ið veitt verður, ikki stendur mát, tá er skjótt deyðin í durunum.
Eg var skelkaður av hesi vitan og valdi beinanvegin at fáa mær hægri útbúgving.
Í tvey ár sat eg aftur á skúlabeinki á bókasavnsskúla, og í 2004 fekk eg ein so fjákutan tittul sum cand.scient.bibl.
Men glaður var eg, tí nú var eg eisini professionellur.
Eitt, sum eg lærdi tá, var, at skalt tú skilja, hvussu ein stovnur ella arbeiðspláss virkar í løtuni, so er neyðugt at hyggja eftir søguni hjá stovninum ella arbeiðsplássinum.
Óvist hví, so hava bókasøvn ongantíð vunnið sær status sum veruligur mentanarberi í Føroyum. Bókasøvn hava ongantíð verið raðfest serliga høgt her hjá okkum. Lesa vit frásagnir um bókasavnsviðurskifti í Føroyum, so er talan um eina langa harmasøgu, har allir landsbókavørðirnir hava gramt seg um, at teir hava havt ov lítíð tilfeingi, at teir hava kunnað røkt sínar lógarásettu skyldur. Ella sum ein landsbókavørður tók til, at starvið sum landsbókavørður mundi helst vera einasta starv, har tú fekst løn fyri at bróta lógina.
Ein stórætlað bókasavnslóg, sum varð vrakað
Bókasavnslógin í 1988 var stórætlað, men skjótt kom fram, at landið helt seg ikki hava ráð at fremja so stóra ætlan, og tá kreppan kom fyrst í 1990’unum, varð henda ætlan tægað sundur, so hon næstan varð verri enn onki. Og eg tori at siga, at har standa vit enn.
Tá kreppan leikaði harðast á, minnist eg, at ein Finn Norman Christensen einaferð, í 1995 haldi eg tað var, kom at vitja á Landsbókasavninum. Eg gjørdi meg til at greiða honum frá, hvussu týðandi tænastur Landsbókasavnið og bókasøvnini høvdu at veita, men hann hevði skund, og tað lýsti av honum, at bókasøvn vóru ikki tað, sum hann helt fór at bjarga landinum. Tað var helst fyrstu ferð, at eg gjørdist varugur við, at bókasøvnini eru ikki tað, sum liggur fremst í huganum hjá embætisfólkum. Og tað haldi eg meg mangan hava sannað síðan.
So var friður nøkur ár, men ein dýrdarmorgun einaferð beint eftir aldarskiftið brast bumban. Fólk frá Mentamálaráðnum, (hetta við ráðum var vist nakað, sum Finn Norman Christensen kom við), komu á Landsbókasvnið at greiða starvsfólkunum frá, at nú fóru vit skjótt at verða løgd saman við hinum almennu søvnunum. Almennu útreiðslurnar skuldu tálmast, og onkur heiðin hundur við ringum effektiviseringsherðindum fekk tað hugskotið, at alt, sum eitur okkurt við savn, helst er eitt og tað sama. Og hví skulu vit hava fleiri av tí sama?
Eins og karismatisku rørslurnar róptu Kristus er svarið, so róptu embætisfólkini: samanleggingar eru svarið.
Í undangongulandinum Noregi høvdu tey skipað øll søvnini undir ein hatt, ABM, sum hesin hattur varð róptur: arkiv, bibliotek og museum. Og vit vildu sjálvandi tað sama. Í 2010 ásannaðu tey í Noregi, at bókasøvnini hildu tað vera í so trongt í hesum hattinum, og tey vóru tí hálað upp úr aftur og rikin fyri seg sjálvan.
Okkara ætlanir at leggja saman hildu tó fram og vóru kanska meiri radikalar enn í øðrum londum. Her hjá okkum skuldu søvnini skipast sum ein stovnur, og her skuldu koma sparingar og synergieffektir. Eg skal ikki gera meira burturúr hesum, tí hetta er ikki mítt borð longur, men eg fari fyri egna rokning og uttan at vilja ganga nøkrum ov nær at loyva mær at pástanda, at bókasavnsvirksemi er so serligt, at tað kann ikki rekast sum annað enn bókasavnsvirksemi, við ella uttan samanlegging. Mentan er sum ein ælabogi, og bókasøvnini eru ein av litunum.
Heili 37 arbeiðsøki og so LEAN
Tað var eitt sindur av tilvild, at eg í 2011 varð settur sum deildarleiðari á Landsbókasavninum, sum nú var ein deild í Søvnum Landsins. Eg hevði tá líkasum valt bókasavnsarbeiðið frá, og ætlaði mær aðrar yrkisligar vegir. Men eg søkti og fekk starvið.
Eg havi enn handritið til tann fyrsta starvsfólkafundin, eg hevði við tykkum eftir at hava tikið við. Har nevni eg ikki færri enn 37 arbeiðsøki, sum eg helt, leiðarin mátti halda skil á. Eg nevndi m.a. eisini raðfestingar, at lýsa høvuðsmál og orða eina visjón fyri deildina, akkurát sum tað stendur í teimum nógvu vegleiðandi bókunum um leiðslu. Tað tyktist so einfalt, men sum tað stendur í sanginum hjá Hans Andriasi: eitt er at stýra pennaskafti, lukkan annað er, í sjóroki og kavaódn at stýra millum sker. Eg vil kortini ikki siga, at tað hevur verið sjórok og kavaódn á Landsbókasavninum, men at stýra her hevur ikki verið bara sum at siga tað. Eg minnist eisini, at eg longu 18. februar 2011, tá eg hevði verið nakrar vikur í starvi, kunngjørdi fyri starvsfólkunum, at nú fóru vit skjótt at brúka nútímans leiðsluháttin LEAN á Landsbókasavninum. Eg helt meg tá síggja, at starvsfólkini vóru ivasom, og eg skilti hálvkvødna vísu og legði tí LEAN til viks, tíðin var ikki búgvin, og tað einasta LEAN, vit síðan hava havt á Landsbókasavninum, er játtanin.
Tað gongur ikki altíð sum prestur prædikar, verður sagt. Og soleiðis man vera í øllum lutum, eisini her á Landsbókasavninum. Nú kann tað tykjast, sum eg bara síggi svart og ongan glotta hómi. So er ikki. Eg haldi, at vit øll, hvør í sinum lagi, hava gjørt tað, sum kundin kann vænta av okkum. Alt er ikki komið upp á pláss, minni enn so, men eg havi hug at nevna okkurt, sum hevur glett í hvussu er meg. Vit hava havt fleiri spennandi framsýningar og hald, talgildingin av føroysku bløðunum hevur hepnast stak væl, og eg kenni meg sannførdan um, at førleikamenningin av bókavørðunum, sum hevur verið, fer at geva avkast í longdini.
Gera alt tað føroyska livandi og fáa tað meira í umferð
Landsbókasavnið skal sjálvandi varðveita alt, sum verður givið út í Føroyum, antin tað so er á prenti ella á netinum. Tað er so eyðsæð. Men uppaftur størri týdning hevur miðlingin av serliga føroykum bókmentum, og tað er her, at Landsbókasavnið kann vera við til at skapa veruliga virðisøking. Landsbókasavnið er okkara tjóðbókasavn, og tjóðbókaskráin skal ikki bara vera skráseting, men hon skal gera tað møguligt at miðla alt tað føroyska, gera tað livandi og fáa tað meira í umferð, tað verið seg nýtt ella gamalt. Eftir mínum tykki átti Landsbókasavnið eisini langt síðan at havt fingið uppgávuna at vera føroyskt vísindabókasavn, og at tað ikki enn er hent, er helst tað, sum harmar meg allarmest, nú eg leggi frá mær.
So løgið tað ljóðar, so síggi eg ljóst upp á framtíðina. Tit, sum eru eftir í bókasavnsyrkinum, eiga at hava góðar vónir um eina spennandi komandi tíð.
Eg veit at fleiri bókavørðir hava lisið bókina Viden i spil, sum nøkur donsk bókasavnsfólk góvu út í 2012. Vitan er á breddanum, og at arbeiða við vitan og fáa hana fram á pall er tykkara fremsta uppgáva. Vitan flytur seg ikki sjálv, hóast tað kann tykjast so í hesum døgum, men fær bara virði, um hon verður viðgjørd og handfarin.
Eg fari at enda her við at takka tykkum øllum her á Landsbókasavninum fyri hesi hálvsættu árini, eg havi verið her, og ynskja tykkum alt tað besta í komandi tíðum.
Erhard Jacobsen
Fráfarandi leiðari á Landsbókasavninum
Røða hildin á fráfaringarsamkomu á Landsbókasavninum mánadagin, 4. juli 2016.


text:
- Tíðindi, mentan og ítróttur
Spanskar neyðtøkulógir endurnýggjast
Miðvinstrastjórnin í Spania hevur lovað at endurnýggja lógirnar, sum eru galdandi í sambandi við neyðtøku.
Fyri slakari viku síðani lovaði spanski forsætisráðharrin, Pedro Sanchez, at broyta elligomlu og útholaðu lóggávuna.
Spanski ráðharrin í javnstøðumálum sigur í sama viðfangi, at eitt ja merkir ja, eitt nei merkir nei, og ikki at siga ja, merkir eisini nei.
Javnstøðuráðharrasessurin er nýggjur, og Sanchez hevur sett tað ráðið á stovn.
Sambært verðandi spanskari lóg, kanst tú ikki dømast fyri neyðtøku, um ikki harðskapur ella hóttan um harðskap hevur verið.
Holini í lógini komu týðiliga til sjóndar í nógv umrødda málinum undir festivalinum í Pamplona í 2016.
Tá vórðu fimm menn dømdir fyri kynsliga at hava misnýtt eina 18 ára gamla kvinnu, men ikki fyri neyðtøku. Í verjurøðu síni søgdu mennnir, at kvinnan hevði latið ein av monnunum kyssa hana innan sjálva neyðtøkuna.
Verjin hjá monnunum vísti eisini sjónbandaupptøku, sum menninir høvdu tikið av misnýtlsuni. Á sjónbandinum sæst kvinnan blunda og liggja pinna still.
At hon einki gjørdi um seg er, sambært verjanum, prógv fyri, at hon var við uppá tað, sum hendi.
Menninir hava kært dómarnar til hægsta rætt. Ákæruvaldið kravdi 20 ára fongsul, teir vórðu dømdir níggju ára fongsul.
Spania fer altso nú at lóggeva um samtykki, sum merkir, at eitt nei ikki er treytin fyri, um gerningsmaðurin kann dømast.
Slík lóggáva er longu í Týsklandi, sum herdi seksuallóggávuna longu í 2016. Eisini finst lóggávan í Svøríki, sum herdi lógirnar í byrjanini av hesum mánaðinum.
Henda lóggávan hevði merkt, at teir fimm minninir, sum vórðu handtiknir fyri at hava neyðtikið eina 18 ára gamla kvinnu, høvdu verið dømdir fyri neyðtøku og ikki eftir linu lógini um kynsliga misnýtslu.
Sí eisini


text:
Bilurin verður frumsýndur hjá Berg Motors leygardagin hin 3. juli, sum er í morgin.
Aiways U5 er ein væl útgjørdur SUV við plássi til alla familjuna. Hann er gjørdur til at verða seldur til marknaðir í øllum heiminum.
Eins og fleiri av nýggju elbilunum er Aiways U5 uppbygdur sum elbilur frá botni av. Við battarínum í botninum er tyngdipunktið lágt, og bilurin hevur sera góðar og tryggar koyrieginleikar.
U5 hevur fimm ára garanti og 8 ára garanti upp á battaríið.
##med2##
Aiways U5 er rættiliga kvikur. Hann koyrir úr 0-100 km/t eftir 7,8 sekundum, hevur 204 hk og koyrir 400+ kilometrar upp á eina løðing.
Bilurin er ein rúmligur 5-persónabilur. Hann er stórur, har er høgt til loftið og sera gott beinpláss. Viðførisrúmið er 432 litrar. Eisini er eitt lítið rúm undir motorhjálminum til káplar og annað, sum hoyrir einum elbili til.
Innan er bilurin sum ein framtíðarbilur við trimum skíggjum framman fyri rattið og einum stórum skíggja í miðjuni, umframt at bilurin hevur touch-panel til klimaskipanina.
Tað er lætt at fylgja við øllum sum gongur fyri seg undir koyring.
##med3##
U5 fæst í tveimum útgávum hvat útgerð viðvíkur: Plus og Premium, sum hevur t.d. leðurkabinu, elektriskt panoramasóltak, elektriska baklúku við fótsensor, 19” alufelgur, hita í forsetrunum og myrkt tónaðar bakrútar, sjálvvirkandi parkeringshjálpara, LED-lyktir, aut. 2-sonu klimaskipan, ambientljós og annað.
Leygardagin 3. juli hevur Berg Motors opið hús, har høvið verður at síggja og royna bilin.
- Vit hava tveir bilar á goymslu og fleiri eru á ávegis, sigur Heini V. Olsen seljari hjá Berg Motors.
##med4##
##med5##
##med6##


text:
Seglskipið Dragin
Dragin er eitt gamalt seglskip, sum hevði tænt fyri seg, og var í sera vánaligum standi. Eldsálir keyptu Dragan, og settu hann sera væl í stand, og nú er Dragin eitt satt prýði har hann er, og ein túrur við Draganum er ein fragd.
Dragin er fyrst og fremst eitt skúlaskip, men almenningurin hevur eisini møguleika at sleppa ein túr við Draganum. Um summarið siglir Dragin ofta við ferðafólki norður í Kalsvík og norður um Kunoyarnakk. Ein sera stórfingin túrur. Ferðafólkini plaga at fáa kaffi/te og suppu á túrinum.
Aðrir túrar, so sum bólkaútferðir av ymsum slagi, kunnu lagast til eftir tørvi.
Um tú vilt sleppa ein túr við tráðu, kann tað eisini gerast eftir avtalu.
Dragin er eisini vælumtóktur at halda jólaborðhald umborð, meðan Dragin liggur við bryggju.


text:
Juvel II eystanfyri Gøtueiði
Vikuskifti 13. til 15. november vitjar Juvel II bygdirnar eystanfyri Gøtueiði. Á skránni eru barnamøtir og sangmøtir og eisini verður møguleiki at vitja umborð á Juvel II. Tað er Atlantic Mission ið skipar fyri ferðini og tey bjóða øllum at vera hjartaliga vælkomin til tiltøkini.
Skráin fyri vikuskifti:
Fríggjadagur 13. november – Norðagøta
kl. 17 Barnamøti á fiskavirkinum (matstovan)
kl. 20 Sangmøti á fiskavirkinum (matstovan). Heine Lútzen luttekur.
Leygardagur 14. november – Leirvík
kl. 16 Barnamøti í bygdarhúsinum
kl. 20 Sangmøti í bygdarhúsinum. Svein í Prestgarði og Bárður á Lakjuni luttaka.
Sunnudagur 15. november – Fuglafjørður
kl. 16 Barnamøti í Siloa
kl. 18 Sangmøti í Siloa. Svein í Prestgarði luttekur.


text:
Eitt sindur óvæntað var tað, at Gunnar Nielsen sat á beinkinum, og at tað var Teitur Matras Gestsson, sum stóð millum stólparnar. Venjarin hevði givið til kennar, at hann umhugsaði at skifta málverja, men tað varð roknað við, at tað kanska fór at vera týskvøldið ímóti Moldova.
Teitur Martas Gestsson takkaði fyri álitið, og hann var ein sannur brandur og bjargaði fleiri ferðir, tá ið eingin hevði peikað eftir honum, um bólturin fór í málið. Serliga var tað við beinparadum og í besta hondbóltsmálverastíli, at hann aftur og aftur bjargaði.
-Tað er eingin ivi hjá mær. Hetta er størsti dystur, sum eg havi verið við til at spæla. Stappað stadion og eitt framúr avrik ímóti Danmark og so at spæla á landsliðnum. Tað fær ikki verið størri, sigur Teitur Matras Gestsson við Róland Waag Dam í Kringvarpi Føroya.
Teitur iðrar seg um, at tað var eftir deyðbólt, at danir skoraðu sigursmálið:
-Vit plaga at hava gott tak á støðuni í sambandi við deyðbóltar, og tað høvdu vit eisini í kvøld, og tí iðrar tað meg og okkum, at tað var í sambandi við deyðbólt, at teir fimm minuttir undan dystarenda skoraðu sigursmálið, sigur Teitur Matras Gestsson.
Danski málverjin Kasper Schmeichel var ikki so sannførandi í kvøld, sum hann oftast plagar at vera. Hann rósti starvsfelaganum í hinum endanum:
-Teitur Matras Gestsson hevði nógvar fínar bjargingar. Vit eru sera nøgdir at vinna øll stigini, men satt at siga havi eg ilt av føroyska málverjanum, at bólturin at enda fór í málið aftanfyri hann, tí hann vardi málið so sera væl, sigur Kasper Schmeichel.


text:
Matarkort til kantinuna30. august 2018
Nú kunnu øll lesandi á Glasi keypa avsláttrarkort til kantinuna. Matarkortið til lesandi hevur 10 klipp og kostar 350 kr. Við tí kanst tú skjótt og bíliga keypa morgunmat, salat ella døgurða. Ein máltíð, eitt klipp. Matarkortið hevur tvinni endamál:
- At geva teimum lesandi á Glasi so bíligan og góðan mat, sum gjørligt
- At gera tað skjótari at fáa sær og fáa gjaldingina avgreidda
Døgurðin, sum vanliga kostar 45 krónur, kostar við Matarkortinum 35 krónur. Hetta er gjørligt, tí tey lesandi á Glasi hava tikið væl undir við kantinuni. Endamálið við kantinuni er ikki at vinna pening, men at veita so bíligan mat sum gjørligt, uttan at tænastan gevur undirskot. Heldur góða gongdin fram kemur tað eisini teimum lesandi á Glasi til góðar, tí tess fleiri keypa sær at eta í kantinuni, tess bíligari kann hvør rættur gerast.


text:
Vandi fyri hýggjvøkstri í íste
Sp/f Kirvi afturkallar Ice Tea Peach, framleitt frá 22. til og við 25. juni
Sp/f Kirvi afturkallar Ice Tea Peach, sum er framleitt frá 22. til og við 25. juni í ár.
Orsøkin til afturkallingina er, at óynsktur hýggjvøkstur kann vera í vøruni, sum er mettur at stava frá eini rávøru.
Mælt verður til, at vørurnar verða latnar inn aftur, hagani tær eru keyptar, ella at tær verða beintar burtur, skrivar Heilsufrøðiliga Starvsstovan.
Talan er um hesa vøru:
Kirvi Ice Tea Peach
Rúmd: 0,5L
Pakkidato 22. til og við 25. juni 2021
Seinasti nýtsludagur: 22. til og við 25. mars 2022


text:
Landsroyndir og svar.fo eru amboð
Eg bleiv eitt sindur bilsin og órógvaður, tá eg las innleggið í skúlablaðnum hjá varaskúlastjóranum í Skúlanum við Løgmannabreyt, Gitte Klein.
Greinin leggur próvstovuna undir einans at nýta orku upp á tøkni og ikki innihald og ber í fleiri førum brá av, at greinaskrivarin er ímóti at nýta talgildar miðlar, skíggjar og yvirhøvur annað enn pappír til royndir. Hetta er sum so einki nýtt, tí Gitte hevur síðan skíggjar vunnu sær veg inn í barnaheimin og harvið eisini inn í undirvísingarheimin ávarað um skaðiligu og neiligu árinini hetta fór at hava. Gitte hevur við sínum innliti og viðmerkingum eisini givið fólkunum, ið varða av talgildu royndunum, góð hugskot til ábøtur. Men hesaferð eru greinin og viðmerkingarnar ikki nóg væl frágingnar og kanska skrivaðar í tankaloysi og sinnismuni.
Hon sigur seg ikki kenna seg aftur í, at landsroyndirnar 2016 gingu væl. Gitte letur greinina bæði upp og aftur við at vísa á, at tey, ið varða av landsroyndunum, ikki hava førleika til at umsita royndirnar, og úrslitið er tískil hareftir. Síðan heldur hon speiskliga fyri, at “um endamálið var at tryggja, at næmingarnir skuldu klára seg illa og í mongum førum fara úr royndarhølinum við eini neiligari kenslu bæði mótvegis royndum og egnum avriki, so eydnaðust royndirnar til eitt 12-tal.”
Fyrst er at siga, at fólkini, ið gera uppgávur til landsroyndir, øll eru dugnaligir og vandnir lærarar, ið kenna sína lærugrein væl og virðiliga, umframt at tey eru partur av fólkaskúlanum í gerandisdegnum. Tey byggja royndirnar á námsætlanirnar fyri lærugreinina og fólkaskúlalógina § 14 stk 5-8. Ongastaðni í grundarlagnum er endamálið at fella einstakar lærarar, fáa næmingar at kenna seg býttar ella at vísa “glitrandi tøkni”.
Landsroyndin skal vera ein partur av eftirmetingini hjá skúlanum. Skúlin sjálvur skal skipa fyri eftirmetingum og støðuroyndum annars fyri at gera eina meiri fullfíggjaða mynd av næminginum. Hetta kann landsroyndin ikki gera einsamøll. Og tað er heldur ikki endamálið við henni. Tað áliggur skúlaleiðsluni, ið Gitte jú er ein partur av, at gera eina slíka heildarmeting av næmingunum saman við lærarunum. Kenni eg lærararnar á Løgmannabreyt rætt, og føroyskar fólkaskúlalærarar sum heild, so vita tey væl, at landsroyndin undir ongum umstøðum kann standa einsamøll sum heildarmeting av næminginum. So hví Gitte skal nýta landsroyndina sum høvuðsgrundarlag undir næmingatillaging, er mær ein gáta.
Síðan vísir Gitte til ítøkiligar uppgávur, ið hon heldur áttu at verið øðrvísi. Í summum førum góðar og viðkomandi eygleiðingar, ið uppgávunevndirnar kunnu taka til sín, og í øðrum førum bara ein atfinning at, at næmingar í royndarstøðu kunnu nýta tøkni. Tað fyrra er noterað og takk fyri tað, men tað seinna gera vit í Námi og Próvstovuni ikki so nógv við.
Pallurin, ið vit nýta, er talgildur og hetta hevur fyrimunir og vansar. Soleiðis er eisini við pappíri. Tað er okkara greiða fatan, at fyrimunirnir eru munandi fleiri enn vansarnir. Við tøknini aftanfyri svar.fo er nú gjørligt at fáa afturboðan, beint sum royndin er liðug. Lesiveikir næmingar kunnu fáa tekstirnar upplisnar við talgildum hjálparamboðum. Og svar.fo gevur okkum eisini eitt nógv neyvari og greiðari yvirlit yvir føroyska skúlan, enn vit áður hava havt. Til ber at kava niður í alskyns tøl. Munir millum gentur og dreingir. Munir millum stórar skúlar og smáar skúlar. Ella hvat við at hyggja nærri at onkrum skúla, ið afturvendandi førir næmingar til landsroyndir, ársroyndir og próvtøkur við góðum úrslitum. Til ber við eini skipan sum svar.fo at eyðmerkja slíkt, ið kann verða grundarlag undir spennandi granskingarverkætlanum í føroyska skúlaverkinum.
Næmingar og foreldur fáa eisini munandi størri innlit við svar.fo, enn tá landsroyndin var á pappíri. Ein tíma eftir, at royndin er lokin, sær næmingurin síni úrslit. Hann sær øll svar, og um hansara svar eru røtt. Vit hava frætt frá nógvum foreldrum, ið eru glað fyri, at tey nú kunnu kaga inn í skúlan og uppgávurnar og avbjóðingarnar, teirra barn situr við. Hetta var als ikki partur av afturboðanini til gomlu royndirnar, sum ofta kundi kennast óviðkomandi og fremmand, tí so langt var ímillum royndardagin og afturboðanina.
Gitte sigur at enda í síni grein, at næmingarnir kláraðu seg so illa um alt landið, at tey, ið fyriskipa royndina eru beinleiðis orsøk til hetta. Grundarlagið, hon byggir hetta á er medianin. Eg skilji ikki henda pástandin hjá Gitte, tí ein partur av eini roynd er at greina støðið. Tá má ein ávís spjaðing verða millum næmingarnar. Hetta er natúrligt. Medianin liggur millum 50 og 75. Hetta merkir, at helvtin av næmingunum hava svarað millum 50 og 75% rætt. Málið við royndunum og torleikastigi er at leggja medianina millum 50 og 60, og at næmingar liggja um allan skalan frá 0-100. Øll eiga ikki at fáa millum 80 og 100% rætt. Júst sum øll ikki eiga at fáa 12 tøl til allar royndir. Vit mugu læra okkara børn og ungu, at øll ikki duga alt. Tað er í lagi ikki at duga okkurt. Vit styrkja ikki mentala mótstøðuførið hjá børnum við at forera teimum góð, óuppiborin úrslit. Tað einasta, hetta ger, er at reingja teirra sjálvsmynd.
So fyri at takasaman um kann eg vegna Próvstovuna, Nám og allar uppgávubólkarnar siga, at vit kunnu standa inni fyri tí, vit gera. Gamaní eru tillagingar, ið skulu gerast alla tíðina. Og hetta verður eisini gjørt. Men at avskriva øll hesi fólkini og eyðmerkja tey sum havandi vánaligar førleikar, ikki hava sett seg inn í, hvat hetta krevur av næmingum og ikki at hava gjøgnumhugsað uppgávur, er at fara út um mark, Gitte.
Fulla virðing fyri at tú ert av argastu mótstøðufólkum til skíggjamentanina. Men eg seti spurnartekin við um rætta loysnin er at forbjóða skíggjum, avnokta tøkni og staðfesta, at um royndirnar vóru á pappíri, so var alt væl. Tað er stutt og greitt ov einfalt.
Landsroyndir og próvtøkur í fólkaskúlanum eru talgildar. Tað eru tær, tí vit meta, at fyrimunirnir eru fleiri enn vansarnir. Tað gekk ikki sum eftir ánni í fyrstu royndunum, men tað er mín kensla, at skúlin sum heild nú hevur tikið amboðið svar.fo til sín, sum ein náttúrligan part av undirvísingarverkinum, ið kemur afturat øllum hinum amboðunum. Týdningarmesti liðurin í hesi ketuni er hvørki svar.fo, stjórin á Próvstovuni ella varastjórin við Løgmannabreyt. Tað er lærarin, sum hvønn dag stendur á gólvinum í skúlastovuni og ger eitt megnar arbeiði.


text:
Heilsufrøðingar
Heilsufrøðingar
Smábarnaheilsufrøðingur
Maria Matras
Klaksvíksvegur
Postmoga 34
700-Klaksvík
56 23 91
mariam@gigni.fo
www.gigni.fo
Karin Lassen
Klaksvíksvegur
Postmoga 34
700-Klaksvík
562357
karinl@gigni.fo
www.gigni.fo
Skúlaheilsufrøðingur
Skúlin á Skúlatrøð:
Fríðunn Jacobsen
Skúlavegur
700-Klaksvík
Postrúm 53
Tlf. 562393
fridunnj@gigni.fo
Heilsufrøðingar
Heilsufrøðingur er nýggja heitið fyri heilsusystir. Tað er heilsufrøðisskipanin, ið hevur smábarnaøkið og skúlaheilsutænastuna um hendi. Heilsufrøðisskipanin fevnir um øll børn frá 0 ár til barnið fer úr fólkaskúlanum.
Smábarnaøkið
Arbeiðið hjá smábarnaheilsufrøðinginum er heilsufremjandi og fyribyrgjandi. Hetta verður gjørt við m.a. at eygleiða og kanna barnið, og ráðgeva og stuðla foreldrunum viðv. kropsligu, sálarligu og sosialu menningini hjá barninum.
Tá ið barnið verður føtt, fær heilsufrøðingurin føðifráboðan frá sjúkrahúsi, og hon setur seg í samband við heimið skjótast tilber.
Familjurnar fáa regluliga vitjan av heilsufrøðingi til barnið er 18 mánaðir ella so leingi tørvur er á tí. Um ivamál eru, ella kanningin/eygleiðingin gevur varhugan av serligum tørvi, verður samstarvað við ella ávíst til annan serkunnleika.
Eisini eru tilboð til allar mammur við børnum at luttaka í mammubólki, sum verður hildin í hølunum á skrivstovuni. Heilsufrøðingurin undirvísir har í evnum, sum eru aldurssvarandi og høvi er eisini at tosa um hesi og onnur viðkomandi evnir, sum mammurnar hava tørv á.
Skúlaheilsutænastan
Arbeiðið hjá heilsufrøðinginum í skúlanum er eisini heilsufremjandi og fyribyrgjandi. Hetta verður gjørt við samrøðum við børn/foreldur, undirvísing, ráðgeving og funktiónskanningum.
Við skúlabyrjan kemur barnið saman við foreldrunum til eina innskúlingarkanning/-viðtalu. Henda kanning/viðtala umfatar rørslumenning og sansabúning, eygnakanning, hoyriroynd, litsjónarroynd og tosað verður við foreldrini um kanningina og barn teirra.
Á skúlanum hevur heilsufrøðingurin samrøður við børnini. Talan er bæði um persónligar viðtalur, bólkasamrøður og floksundirvísing. Barnið kann eisini altíð venda sær til heilsufrøðingin á skúlanum, um tað er eitthvørt barnið ynskir at tosa um.
Somuleiðis verða eygna- og hoyrikanningar gjørdar regluliga. Um ivamál eru, ella um eitthvørt er við einum barni, verða foreldur kunnað. Samstarvað verður bæði við heim, skúla og aðrar fakbólkar. Heilsufrøðingurin kann eisini geva ávísing til víðari kanning ella viðgerð.
Miðað verður eftir at børnini koma til heilsufrøðing einaferð árliga. Evnir, ið arbeitt verður við, kunnu t.d. verða kropsfatan, kostur, kynsbúning, eginkensla, ja og nei kenslur, kynslig misnýtsla, sorg, trivnaður, happing ella persónlig viðurskifti.
Foreldur eru eisini altíð vælkomin at venda sær til heilsufrøðingin, um okkurt er at tosa um.
Skúlalæknaskipanin er ikki virkin í løtuni.


text:
Hevur tú tørv á at víðka virksemi í fyritøkuni, antin fyri at økja um søluna, ella hevur tú trupulleika at fylgja við søluni og eftirspurningi frá kundunum, so ber til hjá Framtak, saman við øðrum antin banka og/ella fíggjarligum íleggjarum at fíggja víðkanina av virkseminum í tínari fyritøku.
Tað kann vera til t.d. útvegan av útgerð, maskinum ella kt-skipanum. Men fíggingin kann eisini vera neyðug til at fíggja likviditet til nýggjar rávørur ella til at fíggja neyðugu goymslubindingina.
Um fíggjarstovnarnir ikki kunnu koma við við øllum neyðuga kapitalinum, so kunnu vit vera við og samstarva við bankan og møguliga grannskoðaran um at snikka bestu loysnina fyri tína fyritøku.
Framtak kann gera bæði stórar og smáar íløgur. Støddin á íløguni vil í hvørjum einstøkum føri vera tengd at íløgutørvi, vága og íløguhuganum hjá øðrum íleggjarum og lángevum, soleiðis at verkætlanin fær eina góða javnvág og bestu vakstrar-møguleikarnar.


text:
Sum størsta heilsøla í landinum bjóða vit okkum fram sum heildarveitara til hotell, matstovur, kantinur, sjúkrahús, stovnar, skundverðavinnuna umframt provianteringar til skip og frálandavinnuna. Vit kunnu veita alla vøru innan kolonial, non food, frystivørur og kølivørur.
Við áleið 12.000 vørum í vøruskránni nøkta vit tørvin hjá sjálvt tí kræsnasta viðskiftafólkinum.
Mjøl- og sukurúrdráttir
Suppur og bótarsoð
Súltutoy, saft, djús
Bakaravørur
Konserves
Vask og reingerð
Serviettar
Pappír og pakkitilfar (emballaga)
Persónlig røkt
Eingangs borðbúnaður
Kjøt
Fiskur og skeljadór
Bake off vørur
Grønmeti og frukt
Lidnir rættir
Fast food
Vøra verður bíløgd frá okkara cateringsølufólki. Til ber eisini at senda bílegging á nethandlinum, við telefon ella telduposti.
Set teg í samband við okkara cateringdeild, og í felag seta vit saman rætta úrvalið.


text: Arabiskt mál (arabiskt; الْعَرَبيّة, al-ʿarabiyyah ella bara عَرَبيْʿarabī), er í afroasiatiska málættin, semitiska greinin. Um 206.000.000 fólk tosa okkurt frábrigdi av arabiskum. Hóast standardarabiskt, sum er eitt tillagað frábrigdi av klassiskum arábiskum, er alment mál í arabiskum londum, eru tað vanliga bert fólk við góðari útbúgving, sum duga tað hampiliga væl. Koranin er skrivað á klassiskum arabiskum, sum er átrúnaðarligtmál hjá muslimum. Tað arabiska stavraðið hevur 28 bókstavir og skriftmálið verður skrivað frá høgru til vinstru. Arabiskar dialektir verða talaðar í Norðurafrika (frá Maghreb í Marokko til Egyptaland) og í Miðeystri (frá Palestina/Ísrael til Irak, og úr Sýria til Jemen). Maltesiskt er eisini ein arabisk dialekt. Hóast felagsheitið "arabiskt" (av átrúnaðarligum og politiskum orsøkum) verður brúkt, so er talan "de facto" um fleiri ymiskt "arabisk" mál, har fólk ikki skilja hvønn annan.


text:
FA Cup
Football Association Challenge Cup, stytt FA Cup er ein steypakapping í mansfótbólti í Onglandi og Wales. Kappingin er fyrireikað av og uppkallað eftir tí enska fótbóltssambandinum The Football Association. FA Cup varð fyrstu ferð spælt í fótbóltsárinum 1871-72. Manchester United F.C. er tað felagið, sum hevur vunnið ensku steypakappingina oftast, teir hava vunnið FA Cup 11 ferðir, beint eftir teir kemur Arsenal, sum hevur vunnið FA Cup 10 ferðir. Í 2013 vann Wigan fyri fyrstu ferð FA Cup, tá teir vunnu steypafinaluna 1-0 móti Manchester City F.C..
Hagtøl fyri vinnarar og silvurvinnarar[rætta | rætta wikitekst]
I perioden 1871-2012 er FA Cup blevet vundet af 42 forskellige klubber, mens yderligere tretten klubber har været i finalen uden at vinde.


text:
Seinastu mánaðirnar hevur verið ein vaksandi áhugi fyri grundstykkjum í Vágs kommunu. Tað stendur at lesa á heimasíðuni hjá kommununi.
Tað gongur væl í Føroyum, og tað sæðst aftur í, at fólkatalið veksur um alt landið. Á heimasíðu síni skrivar Vágs kommuna í dag, at fleiri fyrispurningar hava verið eftir grundstykkjum í kommununi.
– Fleiri fyrispurningar hava verið um tey kommunalu grundstykkini í Gjógvarábø og í Mýrunum, og í hesum sambandi vórðu grundstykkini í nevndu økjum í august lýst til sølu í almennum útboði, hetta sambært kunngerð um alment útboð av kommunalari fastogn, skrivar kommunan á heimasíðu síni, Vagur.fo
Ítøkilig boð upp á grundstykkir eru eisini komin inn, og fyrispurningar eru komnir um bæði økini. Býráðið hevur samtykt at selja grundstykkini í Gjógvarábø.


text:
Fyri løtu síðan kunngjørdi løgmaður í Løkshøll, at fyritøkan FarPay er kosin Ársins Íverksetari 2019.
Ársins Íverksetaradagur varð seinnapartin hildin í Løkshøll í Runavík. Nógv fólk var komið saman til árliga dagin, har føroysk íverksetan verður heiðrað.
Ársins Íverksetari 2019
Aksel V. Johannesen, løgmaður, kunngjørdi at dómsnevndin hevði valt fyritøkuna FarPay til Ársins Íverksetara.
Løgmaður segði millum annað:
“Ársins Íverksetari er í dag ein fyritøka sum longu hevur gjørt seg galdandi á føroyska og danska marknaðinum. Marknaðurin hjá fyritøkuni kann vera allur heimurin, og tí hevur ein slík fyritøka sera stóran týdning fyri føroyska vinnulívið og samfelagið. Ársins Íverksetari hevur tíðliga sæð møguleikar í at peningaflytingar í størri mun verða talgildar.”
Størsti parturin av umsetninginum hjá Ársins Íverksetara er uttanfyri Føroyar.
Dómsnevndin sær sera stórt potentiali í fyritøkuni, og um fíggjarligu gongdina kann sigast, at umsetningurin er vaksin skjótt.
Ársins Íverksetari kann vísa á góð fíggjarlig úrslit seinastu árini, og eisini á hesum økinum er fyritøkan fyrimynd fyri aðrar nýggjari fyritøkur.
Þór Sigfússon sum er kendur íslendskur íverksetari og fyrilestrarhaldari var høvuðstalari á Ársins Íverksetaradegi, ið var í Løkshøll í Runavík við luttøku av áleið 200 áhoyrarum.
Samanumtikið var dagurin væl eydnaður, og Íverksetarahúsið ynskir FarPay hjartaliga til lukku við heiðrinum sum Ársins Íverkseti 2019.


text:
Hvørji eru vit?
Heimasíða okkara er: https://innspark.fo.
Hvørjar persónligar dátur savna vit og hví
Viðmerkingar
Bert galdandi fyri brúkarar, ið hava ritað seg inn. Tá vitjandi skriva viðmerkingar í netsíðuni, savna við saman tey dátu, sum síggjast í viðmerkingarteiginum. Eisini savna vit IP-bústaðin og upplýsingar um kaga, hetta fyri at eyðmerkja møguligt spamm.
Ein navnleysur strongur, sum er knýttur at tínum telduposti, kann latast sonevndu Gravatar-tænastuni til tess at síggja, um tú brúkar hesa. Privatlivspolitikkurin hjá Gravatar-tænastuni er at finna her: https://automattic.com/privacy. Tá tín viðmerking er góðtikin, verður tín profilmynd sjónlig fyri almenninginum saman við viðmerkingini.
Miðlar
Um tú sendir myndir út á netsíðuna, so eigur tú at lata vera við at senda upp myndir, sum hava innlagdar lokalitetsdátu (EXIF GPS). Vitjandi á síðuni kunnu tá taka myndirnar við hesum upplýsingum og taka tær frá myndunum.
Oyðublað til samskifti
Upplýsingar, sum eru sendar okkum við hesum oyðublaði, verða bronglaðar og verða ikki latnar øðrum.
Farspor
Um tú skrivar viðmerking á heimasíðu okkara, kanst tú velja at krógva navn, teldupost og heimasíðu í farsporum. Hetta er fyri at lætta um hjá tær, so tú ikki hevur fyri neyðini at skriva hesar aftur, tá tú viðmerkir aftur. Hesi farspor eru til taks í eitt ár.
Um tú hevur eina kontu, og tú ritar teg inn á hesa netsíðu, upprætta vit eitt fyribils farspor fyri at finna útav, um tín telda góðtekur farspor. Hesi farspor hava eingi persónlig dátu, og tey verða strikað, tá tú sløkkir kagan.
Tá tú ritar teg inn, upprætta við fleiri farspor og goyma tínar innritingarupplýsingar, og hvussu tú velur at síggja okkum. Innritanarfarspor varða í tveir dagar, og val av vísing í eitt ár. Um tú velur (minst til mín), heldur tin innritan í tvær vikur. Um tú ritar teg út av kontuni, hvørva innritanarfarsporini.
Um tú ritsjórnar ella gevur út eitt rit, verður eitt farspor aftrat goymt á tínum kaga. Hetta farspor hevur ikki nøkur persónlig dátu, men uppgevur einfaldar upplýsingar um riti, tú júst hevur ritstjórnað. Hetta hvørvur eftir einum degi.
Innlagt innihald frá øðrum netsíðum
Greinar/síður á hesi netsíðuni kunnu hava innlagt tilfar (t.d. filmar, myndir, greinar o.s.fr.). Innlagt innihald frá øðrum netsíðum verður viðgjørt á júst saman hátt sum hevði tann vitjandi verið á eini aðrari netsíðu.
Hesar netsíður savna eisini dátu um tey, brúka farspor, innleggja sporing og vaka yvir, hvat tú gert við innlagda tilfari, um tú hevur kontu og ert innritaður.
Greining
Vit brúka farspor til tess at betra um og greina netsíðuna. Hesi eru vanlig Google-farspor, sum víst niðanfyri umframt onnur farspor vit brúka á síðuni.
Farspor á okkara heimasíðu:
Hvønn deila vit tíni dátu við
Henda netsíða verður skannað fyri møguligan illbúnað og veikleikar av Sucuris SiteCheck. Vit senda ikki persónligar upplýsingar til Sucuri. Sucuri finnur harafturímóti viðhvørt persónligar upplýsingar, sum eru almannagjørdir (t.d. í viðmerkingum), tá tey skanna. Les meira um Sucuri: Sucuri’s privatlivspolitik.
Hvussu leingi goyma vit dátu tíni
Um tú skrivar eina viðmerking í t.d. kontaktoyðublaðið, so verður viðmerkingin og metadátu hennara goymd í óavmarkaða tíð. Hetta er, fyri at vit kunnu kenna aftur og góðtaka seinni viðmerkingar beinleiðis uttan at tær skulu bíða eftir góðkenning.
Hjá brúkarum, sum upprætta seg á okkara netsíðu, goyma vit eisini persónligar upplýsingar, sum teir geva til sín vanga. Allir brúkarar kunnu síggja, rætta í ella strika sínar persónligu upplýsingar altíð. (Tó kunnu teir ikki broyta brúkaranavn). Umsitarar av netsíðuni kunnu eisini síggja og viðgera hesar upplýsingar.
Hvørji rættindi hevur tú yvir dátum tínum
Um tú hevur eina kontu á hesari netsíðu, ella tú hevur skrivað viðmerkingar her, kanst tú biða um ein a fílu við teim persónligu upplýsingum, sum vit hava um teg, harímillum øll dátu, tú hevur givið okkum. Tú kanst eisini biða okkum strika allar upplýsingar, vit hava um teg. Hetta fatar ikki um dátu, sum vit hava skyldu til at goyma av fyrisitingarligum, lógartøkniligum ella trýgdarávum.
Hvagar senda vit tíni dátu
Viðmerkingar frá vitjandi kunnu møguliga verða kannað av sjálvvirkandi spamleitingartænastu.
Tín kunning um samband
Vit senda ikki øðrum hesar upplýsingar.
Aðrar upplýsingar
Trygd
Tá tú ert á innritanarsíðuni, sigur eitt fyribils farspor, sum hjálpir við samstarvinum við aðrar hættir at innrita seg. Hetta farspor hevur ongar persónligar uppýsingar og verður strikað eftir einum tíma.
Hvussu verja vit tíni dátu
Innspark brúkar eitt SSL-samband allastaðni á netsíðuni til tess at brongla tíni dátu.
Vit geva ikki víðari ella selja upplýsingar.
Vit fara ongantíð at senda rúgvur av tíðindabrøvum og hava í løtuni ongar ætlanir um tíðindabrøv yvirhøvur.
Gerðalisti
IP-bústaðurin hjá vitjandi, samleiki hjá innritaðum brúkarum og brúkaranavn hjá innitanarroyndum eru náttúrliga neyðug fyri at verja netsíðuna fyri ávísum álopum. Dømi um støður, har gerðalisti er neyðugur, eru royndir at rita seg inn, umbøn at rita seg út, umbøn illgrunaverdir bústaðir, broytingar av tí, sum er á netsíðuni og dagføring av loyniorði. Hesar upplýsingar verða goymdar í 60 dagar.
Handfar farspor stillingar / samtykki
Soleiðis strikar ella verjir tú fyri farsporum
Hvørjar mannagongdir hava vit í sambandi við dátubrot
So skjótt sum tú hevur skrásett teg sum kunda hjá Innspark, verður teldupostur, navn, bústaður, aðrir bústaðir og telefonnummur sett inn í skipanina. Hesar upplýsingar verða brúktar, so at tú kanst rita teg inn á heimasíðuni, og at vit kunnu senda tær týdningarmikil boð við telduposti.
Dømi um boð við telduposti kunnu vera, at broytingar eru framdar á sjálvari heimasíðuni, ella at vit hava góð tilboð o.s.fr.. Vit senda ikki tíðindabrøv við sølufremjandi tilfari so sum lýsingum og slíkum.
Hvørjum fáa vit dátu frá
Google Analytic/Tag manager, Instagram og Facebook.
Vit senda ikki upplýsingar á tínum vanga til onnur.
Hvat hendir sjálvvirkandi, tá vit viðgera brúkaradátu
Vit gera einki við tíni dátu. So leingi tú ert kundi hjá okkum, vera tíni dátu í okkara skipan. Tá ið kundakontan verður strikað, strika vit eisini øll tíni dátu
Upplýsingar til tín sum kunda í skipan okkara verða sendar við telduposti. Tú kanskt nær sum helst uppsiga henda teldupost, men tað mæla vit ikki til. Um tú sigur teldupostin frá tær, kanst tú missa týdningarmiklar upplýsingar um t.d. broytingar, tilboð og annað tílíkt.
Industriregulative krav om fremlæggelse
Útgevari.
Útgevari
Innspark
Eigari og kunngeri av netsíðuni er:
Grønlandsvegur 5
FO–100 Tórshavn
Broytingar í privatlívspolitikkinum
Innspark tilskilar sær rættindini til at dagføra og rætta privatlívspolitikkin til eina hvørja tíð. Fyri at tryggja tær at tú hevur nýggjastu dagføringina av privatlívspolitikkinum, eigur tú javnan at vitja hesa síðu.


text:
Nýggjastu tíðindi
Nýtt bústaðartilboð í Klaksvík
Nýggjur bústaðardepilin til borgarar við seinheilaskaða letur eftir ætlan upp í januar 2023. Depilin hevur fingið navnið Skálagarður. Talan er um 15 íbúðir, har borgarar koma at fáa fastan bústað, búgva í eitt longri tíðarskeið ella koma til umlætting eitt styttri tíðarskeið.
Seinnapartin í dag var lítil samkoma í samband við at Almannaverkið og samtakið Christian í Grótinum fara undir at innrætta NEMA bygningin á Stangavegnum til íbúðir. Hesar vera ymiskar í stødd, umframt at atgongd eisini verður til felags køk og stovur.
Edvard Heen, stjóri, bjóðaði vælkomin og Elsebeth Mercedis Gunnleygsdóttur, landsstýriskvinna
í Almannamálum, Jan Petersen, stjóri í Chr. í Grótinum, Karl H. Johansen, borgarstjóri, og Asta Marjunardóttir, depilsstjóri í Almannaverkinum hildu røður. Eisini var ábit og hugnaligir tónar frá Steintóri Rasmussen og Astu Højgaard.
Vit endurgeva her røðuna, sum borgarstjórin helt:
Góðu tit øll
Seinnu árini hevur Klaksvíkar kommuna veruliga lagt seg eftir at samstarva væl við stovnar hjá landinum, soleiðis at klaksvíkin kann mennast til ein fjølbroyttan bý við nógvum ymiskum tilboðum og arbeiðsplássum. Her eigur Almannaverkið ein sera virkan leiklut, sum ein framúr samstarvspartur.
Seinasta dømi um samstarv er bú- og viðgerðarstovnurin á Justabrekku, sum fyri bert einari viku síðan varð latin almannaverkinum.
Onnur dømi, har Klaksvíkar kommuna hevur havt ein virkan leiklut í at fáa tilboð og størv til Klaksvíkar, eru: Gloym meg ei, Umsorganarheimið Gloria og Sambýlið Mylnutún.
Hetta eru samstørv, sum lýsa væl, hvussu Almannaverkið og Klaksvíkar kommuna í felag hava funnið loysnir og skapt góðar karmar til borgarar við ymiskum tørvi.
Tí eri eg ógvuliga fegin um, at vinnulívið í býnum somuleiðis stuðlar undir slík samstørv. Í hesum sambandi umboða av samtakinum Chr. Í Grótinum.
Sum borgarstjóri ynski eg veruliga, at allir bólkar trívast og fáa nøktandi tilboð, tí tað er ein fortreyt fyri trivnaði. Sama anda merkið eg frá tykkum í Almannaverkinum, sum hava verið við í hesi tilgongdini.
Nýggi depilin, sum eftir ætlan letur upp í januar 2023, kemur at veita eitt heildartilboð til borgarar við seinheilaskaða.
At kunna veita borgarum ein fastan bústað í longri ella styttri tíðarskeið, tá hendan álvarsliga støðan er íkomin, er fyrst og fremst eitt týðandi fet móti einum fjølbroyttum bústaðarmarknaði.
Harnæst eitt tilboð, sum fer at gagna borgarunum á tann hátt, at onnur tilboð og tænastur í býnum eisini kunnu gerast áhugaverd fyri borgararnar, sum flyta inn í íbúðirnar. Tí onki er meira natúrligt enn at kunna hava ein virkan gerandisdag, hóast avmarkingar.
***
Eg haldi ikki eg sigi ov nógv, um eg sigi, at Klaksvíkar sjúkrahús hevur gingið á odda, tá ið tað kemur til endurvenjing.
Eg havi hoyrt nógvar sólskinssøgur frá borgarum, sum hava verið til endurvenjing á Klaksvíkar sjúkrahúsi, og tí er tað eisini at gleðast um, at hesin depilin verður lagdur í Klaksvík.
Tað fer uttan iva at gera tað meira smidligt fyri borgararnar, at góða endurvenjingartænastan frá Klaksvíkar sjúkrahúsi er í nærumhvørvinum.
Á Klaksvíkar sjúkrahúsi hava vit dygdina, umstøðurnar og ágrýtin starvsfólk, sum eg veit kunnu lyfta hesa uppgávuna til UG.
Tí er onki at ivast í, at hetta eisini kann birta fyri, at Klaksvíkar sjúkrahús verður ein miðdepil fyri endurvenjing, nú ein slíkur stovnur letur upp í býnum.
***
Eg eri errin av almannaverkinum, okkara vinnulívið og okkara kommunu, sum eg haldi við hesum samstørvum vísa eina opna, framfýsna og djarva tilgongd, sum eg meti eru til gagns fyri bæði býin, borgarar, brúkarar og starvsfólk.
Sum borgarstjóri fari eg inn í samstarvið við einum jaligum hugburði, og kann eg vegna Klaksvíkar kommunu siga, at vit síggja fram til eina spennandi tilgongd, har vit gleða okkum at samstarva og samskifta um ynskir og møguleikar, sum gagna øllum pørtum í samstarvinum.
Til seinast vil eg takka fyri samstarvið, sum hevur verið, og ynskja almannaverkinum og samtakinum Chr. Í Grótinum hjartaliga til lukku við avtaluni og blíðan byr, nú farið verður undir at umvæla bygningin á Stangavegi.
Takk fyri.
Nýtt í kommununi
Skráin fyri býráðsfundin, sum er hósdagin 28. oktober kl. 17.30, er nú tøk. Les meira »
Leiðslan í Norðoya Bú- og Heimatænastu hevur samskift við heilsufakliga myndugleikan um átøk í NBH fyri at halda øktu smittuna bur… Les meira »
Í samband við at asfalterað verður á Klaksvíksvegnum, verður ferðslan tarnað frá rundkoyringini og til Føroya Bjór. Arbeiðið verðu… Les meira »


text:
Fanciskanarasystrarnar í Føroyum
Franciskanarasystrarnar í Føroyum eru limir í einum heimsumfatandi stovni (Franciscan Missionaries of Mary). Í løtuni eru umleið 5.500 systrar úr 78 ymiskum londum*. Tær búgva saman í altjóða felagsskapi kring um í heiminum.
Upprunin
Felagsskapurin varð stovnaður í India í 1877 av Mary of the Passion (Hélène de Chappotin), eini franskari kvinnu, fødd í Bretagne í Fraklandi í 1837. Katólska Kirkjan sælugjørdi hana í 2002. Systrarnar hava sum fyrimynd Frans úr Assisi (1182-1226) og Mariu, móðir Jesu Krists, sum í sínum lívi lótu seg leiða av Guds Anda. Systrarnar royna eisini at liva sambært Guds vilja, “altíð at vera til reiðar at fara hvar sum helst, og til hvønn sum helst, at boða Frelsunnar Evangeliið” (Art 4, grundlóg), og at liva í dagligari tilbiðjan av Hinum upprisna Kristusi í Sakramentinum.
Franciskanarasystrarnar komu til Føroyar í apríl í 1931 eftir áheitan frá Van Rossum, Kardinali, til tess at hjálpa føroyingum og at endurstovna Katólsku Kirkjuna í Føroyum. Í hesum farnu árum hava tær stovnað ein skúla, eina vøggustovu og ein barnagarð. Tær hava verið til hjálpar hjá einum lítlum katólskum kirkjuliði, sum so líðandi varð stovnað. Í dag eru um leið 270 katolikkar úr 23 ymskum londum í Føroyum.
Kleystrið
Systrarnar fluttu í núverandi kleystrið í 1980. Tær valdu at kalla tað “Kerit” (Krit): Síðan kom orð Harrans til hansara soljóðandi: “Far tær hiðan eystur um Jórdan og krógva teg har við ánna Krit. Tú skalt drekka úr ánni, og ravnunum havi eg boðið at bera tær mat hagar”. Hann so gjørdi og fór eftir boði Harrans at taka upp bústað sín við ánna Krit fyri eystan Jórdan. Hvønn morgun komu ravnarnir við breyði til hansara og hvørt kvøld við kjøti; og hann drakk úrc ánni (Fyrra Kongabók 17: 2-6). Orðið Kerit merkir staðið, har Gud letur keldu vella fram til dagliga føðslu hjá Systrunum við hansara Breyði og hansara Orði. Tað er staðið, har tær møta honum í bøn og í tøgn, og haðani hann sendir tær út til onnur at vitna um kærleika hansara.
Systrarnar í dag
Núverandi Franciskanarastovnur er einasti stovnur við hesi skipan í Føroyum. Í løtuni eru fimm Systrar úr fýra ymiskum londum, úr Belgia, Malta, Írlandi og Korea. Tær eru millum 50 og 89 ár á aldri. Høvuðsmál teirra er at boða Evangeliið um Jesus Krist, at stuðla lítla, katólska kirkjuliðinum í oyggjunum, og at umboða Katólsku Kirkjuni fram móti kristnum einleika. Ein av Systrunum haldur fram við teirra arbeiði í barnagarðinum, sum Franciskanarasystrarnar stovnaðu. Skúlin og vøggustovan vórðu latnar Tórshavnar kommunu í 1980 árunum. Systrarnar eru eisini virknar í frálæru, upplæring í trúarlæru, bønarbólkum, felagskirkjuligum virksemi, vitja sjúk og gomul, taka sær av ymiskum bólkum og hjálpa fátækum.
Hóast arbeiði hjá Systrunum er týdningarmikið, eru tvey onnur sjónarmið í teirra lívi eins týðandi: teirra bønarlív og teirra felagslív. Systrarnar biðja saman minst tvær um dagin fyri Kirkjuni, fyri kirkjuliðinum og fyri neyðini í heiminum. Tær taka sær tíð burturav til persónliga bøn hvønn dag, eins væl og til djúpari bønarløtur í árinum. Tær koma saman til máltíðirnar, hvíldarløtur og fundir. Tað er soleiðis, at Systrarnar finna styrki at liva sítt kall sum Franciskanarasystrar.
* Uppdaterað í nov. 2019
Bókadeild KFUM's gav í 1990 út bókina Frans í Assisi, sum Elin Mortensen skrivaði. Bókin er 56 síður og illustrerað við svørthvítum tekningum.
Bókin Frans í Assisi fæst í bókhandlunum og hjá bókadeild KFUM's. Prísur: 110kr.


text:
Í dag var fyrsta flagið loyst fyri leiguíbúðunum í Heiðatrøðini, ið er ein verkætlan, ið Bústaðir stendur fyri, saman við MTV-Byggivirki. Borgarstjórin, Kristin Michelsen, fekk heiðurin av at loysa fyrsta flagið.
Mortan T. Vang, stóri á MTV-Byggivirki, sigur, at í næstum verða 7 leiguíbúðir bygdar á staðnum. Ætlanin hevur verið leingi ávegis, men nú bar á mál, sigur hann. Nú gongd er komin á byggingina, so væntar Mortan at tað gongur uml. 1 ár, áðrenn tær standa liðugar. Tær verða allar í einum plani og 80 fermetrar til støddar. Íbúðirnar eru ikki tilskilaðar ávísum aldursbólki, men verða til ein og hvønn at leiga.
Mortan sigur annars, at MTV-Byggivirki er frammanundan í ferð við at byggja 5 leiguíbúðir í kommununi – í Ørðavíkarlíð og í gomlu Losjuni á Tvøroyri. Harafturat sigur Mortan, at ítøkiligar ætlanir eru um at byggja 10 lutaíbúðir í Tvøroyrar kommunu. Hetta fer væntandi av bakkastokki í komandi ári.


text:
Virðisgrundarlag skúlans byggir á trygd, trivna og fjølbroytni. Hesar grundsúlur eru grundarlagið undir innlæring barnsins.
Skúlin hevur í tí sambandi lagt
happingar-, sorgar- og tilbúgvingarætlanir út á heimasíðu skúlans. Umframt hesar, liggja mannagongdir skúlans, foreldraráð skúlans og næmingaráð skúlans á heimasíðuni.
Allar hesir upplýsingar skúlu geva foreldrum og næmingum ein kunnleika og tryggleika um, at í Sørvágs skúla er trygd og trivnaður.
Hvat gera vit ítøkiliga gjøgnum árið:
Skúlin strembar eftir at hava tætt samstarv við heimið við samrøðum, og foreldrafundum, felagstiltøkum og flokstiltøkum.
Evnisvikur og dagar eru gott høvi til upplýsing, samstarv og samanhald.
Reglugerðir floksins eiga at stuðla uppundir einum felags morali á skúlanum, sum eisini vísir til virðisgrundarlagið.
Happing er ikki loyvd og tí skulu øll felags virðir, samtalur og tiltøk stuðla uppundir eina 0-hugsjón á happingarøkinum.


text:
Í samband við samstarvinum í vaksnamannafótbóltinum hjá Tvøroyrar Bóltfelag, FC Suðuroy og Bóltfelagnum Royn hevur FSF staðið frammanfyri einari dómaraavbjóðing. Vanligt hevur verið higartil, at dómarar hjá einstøku feløgunum hava dømt hjá hvørjum øðrum, men við nýggja samstarvinum var neyðugt at endurmeta hesa skipan og loysn er funnin á málinum.
Niðurstøðan hjá FSF í hesum sambandið er hendan:
- Dómaraásetingin verður sum áðrenn samstarvið byrjaði
- Bert Úrmælingar ella skikkaðir dómarar/hj.dómarar hjá TB, FC Suðuroy og Royn kunnu døma 1.deildar liðið, menn, hjá TB/FC Suðuroy/Royn
- Dómarar hjá TB, FC Suðuroy og Royn kunnu ikki døma Effodeildarliðið hjá TB/FC Suðuroy/Royn


text:
Why did Kunkka go to Jail? Cause he torrents too much! Føroyska Dota 2 scenan hevur í longri tíð verið afturúr aðrar greinar, og tískil hava vit tikið støðu til, at gera eina nýggja Dota 2 kapping hettar summarið! Kappingin verður ókeypis fyri øll, og verður gjørd í samband við, at The Internaional 2017 verður skjótt(fáa hype upp!).
– Flest okkara gleða okkum til at síggja The International 2017, ella stutt sagt TI7, har millum annað Føroyingurin Jóhan Sundstein verður við. Tað er ikki óhugsandi í ár, at puljan aftur í ár setur eitt nýtt met, við okkara vónum, at tað rakar á teimum 23 mió dollarum. (Sum svarar til áleið 150.000.000,00 danskar krónur!)
– Í tí førinum fara vit at skipa fyri einum Dota 2 kappingini, sum er opin fyri øllum Føroyingum. Kappingin ferð at ganga fyri seg í einum nýggjum hami, ið ikki er sæddur fyrr.
Allir spælarir verða bólkaðir í MMR bólkum, áljóðandi: (ps) títt mmr er = (solo mmr+ party mmr)/2 so
4.500+(5)
4.000+(4)
3.500+(3)
2.500+(2)
0-2.500(1)
Og síðani verða spælarnir javnt splittaðir í teimum ymsum liðunum.
Mininum 30 fólk skulu hava skrásett seg, fyri at kappingin verður.
Kappingin verður frá 18-21 Juli, har 21 Juli er semi/finalu dagur, meira info kemur tann 16 Juli, har skema kemur út. Seinasta freist at melda seg til er 16 Juli klokkan 16:00
Tilmeldingar link:
https://goo.gl/forms/1DVLmGJsb6YNq75o2
FAQ
Q: Hvat um spælarir einki solo hava? Men bara party? Ella umvent?
A: Fyri at sleppa við til kappingina verða allir spælarir bidnir um at vísa bæði sítt solo og sítt party mmr á sínum dota profili. Hevur ein spælari ikki kalibrera sítt solo ella sítt party mmr verður tað rating sum hann hevur kalibrera nýtt.
Q: Kunnu vit gera liðnøvn?
A: Ja, og skrivi/vend aftur til ein av samskiparunum beinanvegin, so broyta vit navni á brackets
Q: Hvat um ein spælari ikki kann møta upp tann eina dagin vit spæla?
A:
Q: Hvørjum skulu vit fortelja, at vit hava vunnið dystin?
A: Samskiparnir sita altíð á okkara teamspeak, ts.esport.fo, og annars ber til at skrivað til eSport.fo á facebook. Einki annað verður góðtikið, tí steam-logs verða slettaði um ein kemur til at sløkkja/trýsta á X.
Hvussu finni eg mítt Solo / Team MMR?


text:
Wikipedia:Hendingar/9. juni
Hin 9. juni: Tjóðardagur Álands
- 1815 - Luksemborg (myndin) verður sjálvstøðugt.
- 1934 - Dunnaldur Dunna verður fyrstu ferð at síggja í "The Wise Little Hen".
- 1999 - Kosovo-kríggið: Jugoslavia og NATO undirskriva sáttmála í norðurmakedónska býnum Kumanovo. Henda avtalan ger m.a., at bumbuálopini á Jugoslavia enda.
Leiðbeining[rætta wikitekst]
Á hesi síðu skulu helst bert vera tríggjar hendingar, ið verða skrivaðar stutt og í punktformi, danska Wikipedia hevur bert 3 hendingar fyri hvønn dagin, ið sæst á forsíðuni, tann enska hevur fimm hendingar og tann norska hevur uppaftur fleiri hendingar. Tað má bara vera upp til tann ið skrivar her at meta um, hvat ið passar best, men ikki ov nógvar hendingar. Hendingarnar skulu eisini kunna finnast aftur í greinini fyri dagin, og tað eigur at vera talan um týðandi hendingar fyri dagin.
Harumframt kunnu merkisdagar skrivast ovast (t.d. ólavsøka fyri 29. juli). Ein viðkomandi mynd skal eisini vera við her fyri at ímynda eina av hendingunum, hon skal bert vera 80 pixel (px) til støddar.


text:
Dýrið
Í 1960 tóku nakrir vágbingar seg saman og keyptu tann gamla Havnarbátin til grindabát. Báturin varð keyptur fyri 1.200 kr. og Havnar Róðrarfelag legði tær treytir við, at báturin skuldi bara brúkast sum grindabátur og mátti ikki verða vi ðí nøkrum kappróðri.
Teir, sum keyptu bátin, vóru: Mortan á Báraldarbakka, Andrias í Kykslið, Einar í Kykslið, Kalurin við Misá, Aksal í Garðinum, Niels Pauli á Gaddi, Torben inni á Bakka, Torbjørn hjá Manna í Líð, Sverri hjá Kissa, Pól hjá Pól Sofusi og Poli hjá Kristini.
Gamli Havnarbáturin, ið varð tíggjumannafar, varð brúktur sum grindabátur í nøkur ár. Men í hvørjum einasta grindadrápi brotnaðin hann illa. Báturin var gjørdur til kappróður og borðini vóru sera tunn, so bara ein hvalur bar við hann, so kom borið inn ígjøgnum. At enda fórbáturin so mikið illa, at hann ikki varð afturgjørdur.
Teir gjørdu so av at byggja annan bát og bóðu Sofus hjá Pól Hammer inni í Líð um at smíða ein nýggjan bát til grindabát, men báturin skuldi vera eitt áttamannafar og ikki eitt tíggjumannafar. Hesin báturin varð smíðaður í 1971. Teir vildu hava, at tann nýggi báturin varð gjørdur í sama sniði og somu stødd sum Hvalurin, sum hóast mong grindadráp aldri hevði fingið stórvegis skaða.
Tíggjumannafarið, sum teir áttu varð skrásettur undir navninum Havnarbáturin, men hesin nýggi báturin fekk navnið Dýrið.
Dýrið er helst síðsti bátur í Føroyum, sum er smíðaður til grindabát.